text:
Şu günler Türkmenistanda oktýabryň 27-sine bellenýän garaşsyzlygyň 21 ýyllyk baýramyna taýýarlyk görülýär. Geçen hepdäniň ahyrynda yglan edilen bir aýlyk ýowarlar bilen bir hatarda, bu baýramçylyk mynasybetli geçiriljek dabaraly ýörişe taýýarlyk işleri-de alnyp barylýar.
Aşgabatda geçjek bu dabara paýtagtda ýerleşýän döwlet edara-kärhanalarynyň işgärleri, ýokary we orta mekdepleriň okuwçylary gatnaşarlar. Şeýle-de, käbir harby bölümleriň esgerleri hem paýtagtyň esasy meýdançasyndan dabaraly ýöriş bilen geçerler.
“Marşirowka” borçnamalary
Harbylar bu dabaraly ýörişe eýýäm bir aýdan bäri taýýarlanýarlar. Maglumata görä, bu dabaranyň harby däl gatnaşyjylarynyň hem ýakynda “marşirowka” diýip atlandyrylýan ýörişlere gatnaşyp başlamagyna garaşylýar, olara gatnaşmaly adamlaryň sanawy düzülip başlanypdyr.
“Biziň edaramyzdan marşirowka 60 adam gatnaşmaly edildi, diňe ýaşlar däl, olaryň arasrynda ýaşulularam bar” diýip, döwlet edaralarynyň birinde işleýän 34 ýaşly Eziz aýdýar.
“Marşirowkalar”, adatça, birnäçe sagat dowam edýär. Stadionda geçýän bu çärede nädip ýöremelidigi, haçan ellerini galgatmalydygy ýa-da çapak çalmalydygy ýaly hereketler öwredilýär. “Marşirowka” gatnaşýanlaryň bu hereketleri sinhron ýerine ýetirmekleri üçin ýörite režissýor hem bellenýär.
Munuň üstesine-de, dabaraly ýörişe gatnaşjak adamlara ýörite egin-eşik edinmelidigi barada hem aýdylýar. Käbir ildeşlerimiziň aýtmaklaryna görä, bu egin-eşikleriň bahasy 200 manada golaý.
“Biziň edaramyzda entek nähili egin-eşigiň satyn alynmalydygy barada hiç zat aýdanoklar. Ýöne onuň bahasynyň 200 manada golaý boljakdygyny öňünden aýtdylar” diýip, Eziz gürrüň berýär.
Bir aýdan hem köp wagt galan garaşsyzlyk baýramy mynasybetli dabaraly ýörişe taýýarlanmak üçin ýokary okuw jaýlarynyň studentleri hem “marşirowkalara” gatnamaly. “Marşirowkalara” esasan 1-nji we 2-nji kursuň studentleri gatnaýarlar.
Jemgyýetiň işine bökdençlik
Bu çäreleriň studentleriň okuwyna, döwlet edaralarynyň bolsa işine täsir ýetirýändigini aýdyp, närazylygyny bildirýän adamlaram bar. Şeýle pikiri öňe sürýänlerden birem döwlet edarasynyň işgäri, özüni Batyr diýip tanadan bir ildeşimiz.
“Türgenleşikler sebäpli işden soň arkaýyn öýüňe gaýdybam bileňok. Dynç alyp ýa-da öz işiň bilen meşgul bolup bileňok. Üstesine-de, paraddan geçmek üçin egin-eşige çykdajy etmeli bolýar” diýip, döwlet edarasynda işleýän Batyr özara söhbetdeşlikde aýtdy.
Adynyň tutulmazlygyny islän ýokary okuw jaýynyň mugallymy hem “marşirowkalaryň” okuw prosesine zyýan ýetirýändigini aýdýar. Onuň pikiriçe, studentler 5-6 minut döwlet ýolbaşçylarynyň oturýan tribunalarynyň öňünden geçmek üçin, bir aýlaryny biderek geçirýärler.
“Bu türgenleşikleriň köplenç halatda okuwdan soň geçirilýändigine garamazdan, oňa gatnaşýan studentleriň sapaklaryna taýýarlanmaga ýa-da okuwdan soň dynç almaga wagtlary galmaýar. Mundan başga-da, olar beýleki köpçülikleýin çärelere hem gatnaşmaly bolýarlar” diýip, adynyň agzalmagyny islemedik ýokary okuw jaýynyň mugallymy aýtdy.
Ýurtda geçirilýän köp sanly köpçülikleýin çäreler, baýramçylyklar müňlerçe türkmenistanlylaryň işine, okuwyna, şahsy durmuşyna ýaramaz täsir edýär. Emma bu meselede halkyň belli bir gatlagynyň arasynda nägilelikleriň bardygyna garamazdan, bu çäreleriň möçberi we sany o diýen azalyp baranok.


c: text/html

text:
Reuters agentligi özüniň eksklýuziw maglumatynda Eýranyň we Orsýetiň nebite derek azyk ylalaşygy barada gepleşik geçirýändigini habar berdi. Bu ylalaşyk Tährana Günbataryň girizen sanksiýalaryna garamazdan öz nebit önümleriniň eskportyny artdyrmaga mümkinçilik berer.
Habar agentligi Orsýetiň we Eýranyň gepleşiklerine ýakyn bolan üç sany çeşmä salgylanýar we ylalaşygyň jemleýji detallarynyň üstünde işlenýändigini belleýär. Ylalaşyga laýyklykda, Orsýet Eýrana öz harytlaryny we azyk önümlerini berip, Eýrandan günde 500 müň barrel nebiti almagy göz öňünde tutýar.
Bu ylalaşyk ugrundaky gepleşikleriň noýabr aýynyň aýagynda Ženewada Eýranyň ýadro programmasy boýunça Tähranyň we dünýäniň iň täsirli alty ýurdunyň wekilleriniň arasynda geçirilen gepleşiklerden öň ýa soň başlanandygy nämälim galýar.
ABŞ-nyň we Ýewropa Bileleşiginiň sanksiýalary soňky 18 aýyň dowamynda Eýranyň nebit eksportynyň möçberini iki esseden köp azaldyp, günde 1 million barrel bilen çaklendirdi.

robotstxt: allowed

filter: keep


text:
Sagdynlyk. Ruhubelentlik. Dostluk.
Ştangaçylar we pauerliftingiň ussatlary Aziada taýýarlyk görýärler
Ajaýyp Gökdere jülgesinde ýerleşýän Çagalar sagaldyş merkezleri diňe çagalaryň tomusky dynç alyş günlerinde göwnejaý dynç almaklary üçin ajaýyp ýer bolmak bilen çäklenmän, eýsem türgenleriň jogapkärli ýaryşlara taýýarlyk görmegi üçin amatly ýer bolup durýar. Ynha, häzir hem “Ýaşlyk” çagalar dynç alyş merkezinde agyr atletika boýunça milli ýygyndy toparymyz Koreýa Respublikasynda geçiriljek Aziýa oýunlaryna taýýarlyk görmek boýunça okuw-türgenleşigini geçýär. Bu ýerde şeýle hem maýyp adamlaryň sport mekdebiniň wekilleri öz ussatlygyny artdyrýarlar. Olar nusgawy Aziada tamamlanandan soň badalga alýan Paralimpiýa oýunlaryna taýýarlyk görýärler.
Agyr atletikanyň türkmen ussatlary Inçhonda geçiriljek Oýunlaryň ýokary derejesine garamazdan, olara has jogapkärli ýaryşa — Gazagystanyň Almaty şäherinde geçiriljek dünýä çempionatyna tapgyrlaýyn bäsleşik hökmünde garaýarlar. Şol ýerde 2016-njy ýylda Braziliýada geçiriljek Olimpiada ilkinji ýollanmalar ugrunda bäsleşikler geçiriler. Şonuň üçin biziň ştangaçylarymyzyň Aziýa oýunlarynda gazanjak netijeleri olaryň dört ýyldan bir gezek geçirilýän sport wakasyna gatnaşmaga taýýarlyk derejesiniň görkezijisi bolar.
Ýeri gelende ýatlasak, türkmenistanlylaryň 2012-nji ýylda Londonda geçirilen Olimpiadadan öň dünýä bäsleşiklerinde eden üstünlikli çykyşlary netijesinde Türkmenistanyň ýygyndy topary 2010 we 2011-nji ýyllaryň dünýä bäsleşiklerinde iň gowy toparlaryň 20-siniň hataryna girdi we hasap boýunça 30-njy Olimpiýa oýunlarynda türgenleriň üçüsiniň wekilçilik etmek hukugyna eýe boldy.
Biziň ýurdumyzyň ussat agyr atletikaçylarynyň halypasy, Türkmenistanyň at gazanan tälimçisi Ikram Matkarimowyň aýtmagyna görä, bu gezek biziň türgenlerimiziň dünýä sanawynda eýeleýän ornuny berkitmäge we Braziliýa ýollanmalaryň azyndan dördüsini gazanmaga mümkinçilik berjek ähli şertleri bar.
Geçen ýyl Kazanda (Russiýa Federasiýasy) geçirilen Bütindünýä Uniwersiadasynda biziň agyr atletikaçylarymyzyň oňa gatnaşan 59 ýurduň iň gowy toparlarynyň üçüsiniň hataryna girmegi türkmenistanlylaryň ýokary derejede taýýarlygyny görkezdi. Galyberse-de, Hojamuhammet Toýçyýew Uniwersiadanyň rekordyny goýdy, ol itekläp galdyrmakda agramy 225 kilogram bolan ştangany göterdi we 105 kilogramdan gowrak agram derejesinde dünýäniň ussat agyr atletikaçylarynyň bäşisiniň hataryna girmegi başardy.
Şol üstünliginden başga-da, H.Toýçyýew beýleki halkara derejeli iri ýaryşlarda sylaglaryň ençemesini gazandy — geçen ýyl Indoneziýada geçirilen Yslam oýunlarynda bürünç medalyna mynasyp boldy, 2012-nji ýylda talyplaryň arasynda Ysraýylda geçirilen dünýä bäsleşiginde üçünji orny eýeledi.
Hojamuhammet Toýçyýew bilen bilelikde Gökderede okuw türgenleşigini milli ýygyndy toparymyza girýän agyr atletikaçylar hem geçýärler. Olar — Daýanç Aşyrow (77 kilograma çenli), doganlar Jumaýewler — Inoýat (85 kilograma çenli) we Jasurbek (94 kilograma çenli) milli ýygyndy toparymyzda mynasyp orun eýeleýärler. Biziň ştangaçylarymyzyň hut şu dördüsine Koreýa Respubilkasynda şu aýyň ikinji ýarymynda badalga alýan Aziýa oýunlarynda medallar ugrunda bäsleşmek hormaty garaşýar. Olar şeýle hem Gazagystanda geçiriljek dünýä çempionatynda milli ýygyndy toparymyzyň düzüminde çykyş ederler. Ýeri gelende aýtsak, şol ýerde — Almaty şäherinde dünýä belli türkmen ştangaçysy, halkara derejeli sport ussady Ömurbek Bazarbaýew hem Olimpiada bäşinji gezek gatnaşmak hukugyny gazanmak ugrunda bäsleşer.
Bu zehinli türgenimiz dünýäniň esasy bäsleşiklerine gatnaşmak boýunça türkmen türgenleriniň arasynda rekord gazandy: Ol 2000-nji ýylda Sidneýde, 2004-nji ýlda Afinada, 2008-nji ýylda Pekinde we 2012-nji ýylda Londonda Türkmenistana wekilçilik edip, yzygiderli ýokary netijeleri gazanmagy başardy. Ynha, indi Ö.Bazarbaýew Astanada geçiriljek dünýä çempionadynda çykyş etmek hyjuwyndan doly.
Aşgabat şäher sport komitetiniň maýyplar sport mekdebiniň wekilleri barada aýdylanda bolsa, olar hem Aziýa paralimpiadasynda ştangany götermek — pauerlifting (ýatan ýeriňden ştangany itekläp galdyrmak) boýunça bäsleşiklerde Türkmenistana wekilçilik ederler. Ýygyndy toparymyzyň düzümindäki bir orna üç türgen — Mekan Agalykow, Spartak Ramazanow we Walentina Simakowa dalaş edýärler.
Türkmenistanyň at gazanan tälimçileri doganlar Ýusif we Adyl Aliýewleriň şägirtleri halkara derejesindäki bäsleşiklere, şol sanda Bütindünýä paralimpiadasyna gatnaşyp, tejribe topladylar. M.Agalykow we W.Simakowa 2012-nji ýylyň London Oýunlaryna gatnaşyp, ikisi hem dünýäniň pauerlifting boýunça ussatlarynyň onusynyň hataryna girdiler.
Şondan bäri olaryň ussatlygy has-da artdy, ynha, indi olaryň öňünde Inçhonda geçiriljek Aziadada medallary gazanmak wezipesi durýar.
Okuw-türgenleşik ýygnanyşyklary barada aýdylanda bolsa, Gökdere jülgesinde sportuň beýleki görnüşleriniň wekilleri hem dürli derejedäki ýaryşlara işjeň taýýarlyk görýärler. Çünki bu gözel künjekde geçirilýän türgenleşikler jülgäniň arassa dag howasy bilen türgenleriň ruhubelentligini artdyryp, ýokary netijeleri gazanmaga ugrukdyrýar.
Habarlar #Aşgabat
- Soňky habarlar
Bitaraplyk baýramynyň hormatyna ýaryşlar04 Dekabr, 2015 (21:10)
- Soňky habarlar
Taý boksunyň ussatlary ýaryşa çagyrylýar30 Noýabr, 2015 (21:12)
- Soňky habarlar
Futbol boýunça 2018-nji ýylyň dünýä çempionatynyň saýlama oýunlarynda Türkmenpistanyň ýygyndy toparynyň üstünligi17 Noýabr, 2015 (21:16)
- Soňky habarlar
Türkmen türgenleri üçin halkara sertifikatlary10 Noýabr, 2015 (21:18)
- Soňky habarlar
Aşgabatly hapkido ussatlarynyň ýeňşi01 Noýabr, 2015 (19:55)
- Resmi habarlar
Aziada—2017-ä bagyşlanan Halkara maslahaty02 Aprel, 2015 (22:23)
- Soňky habarlar
Halkymyzyň sagdynlygynyň hatyrasyna01 Aprel, 2015 (22:27)
- Soňky habarlar
Gözelligiň we çeýeligiň baýramçylygy29 Mart, 2015 (22:37)
- Soňky habarlar
«Ahal» ýeňşe golaýlady11 Mart, 2015 (22:45)
- Soňky habarlar
“Ahal” – AFK-nyň Kubogynyň eýesi bilen bir toparda19 Fewral, 2015 (22:54)
- Soňky habarlar
“Ahal” topary AFK-nyň kubogy ugrundaky ýaryşlaryň toparlaýyn tapgyryna çykdy18 Fewral, 2015 (22:55)
- Soňky habarlar
“Altyn Asyr” topary AFK-nyň kubogy ugrundaky ýaryşlardan çykýar10 Fewral, 2015 (23:05)
- Soňky habarlar
“Ahal” AFK-nyň Kubogynda ýeňiş bilen başlady09 Fewral, 2015 (23:07)
- Soňky habarlar
Sport syny08 Fewral, 2015 (23:11)
- Soňky habarlar
Türkmenistanyň hokkeý boýunça çempionaty badalga aldy20 Ýanwar, 2015 (23:21)
- Soňky habarlar
Türkmenistanyň Kubogy paýtagtly kikboksçylarda28 Dekabr, 2014 (18:28)
- Soňky habarlar
Söweş sungatynyň ussatlarynyň bäsleşigi26 Dekabr, 2014 (18:29)
- Soňky habarlar
Täze ýylyň öňýanyndaky ýeňişler we ýokary netijeler21 Dekabr, 2014 (18:30)
- Soňky habarlar
Ýurdumyzda täze binalaryň açylyş dabaralary08 Dekabr, 2014 (18:31)
- Soňky habarlar
Aşgabadyň topary kabaddi boýunça Türkmenistanyň Kubogynyň eýesi boldy07 Dekabr, 2014 (18:33)


text:
Filosofosiýada soňy boş jedele ýazyp gidýän; “Towuk öň döräpmi ýa-da ýumurtga?” diýen sowal bar. “Jerenim” diýen halk sazyny diňläniňde, “saz öň döräpmi, söz” diýen sowal ýadyňa düşýär.
Iki dürli “Jeren”
“Jerenim” diýen halk aýdymy bar. Ony ussat bagşylar Soltan Atanepes hem-de Aşyrmämmet Dawut aýdýarlar.
Saz barada aýdylanda, Pürli Sary bilen Ýagmyr Nurgeldi ýaly halypalar düýbünden başga “Jereni” döredýärler. Bu aýdym hem şol at bilen çalynýan saz örän kämil. Ony ýetişen bagşy-sazanda başarýar.
Saz hem aýdym: olar biri-birinden owadan hem zyýada. Gürrüň edişlerine görä, bu aýdymy meşhur Çowdur bagşy döredipdir. Bolup biler, onuň beýik ussadyň elinden çykandygy belli.
Nebitdagly bagşy hem sazanda Nurmuhammet Garly şeýle gürrüň berdi.
– “Jerenimi” Çowdur kör aýdýarka, “Eý-boý!!!” diýip gygyranda, adamlaryň teni jümşüldäp gider ekeni.
Elbetde, Çowdur kör “Eý-boý!!!” diýip gygyrýan däldir. Gygyrsa ol aýdym bolmazdy. Belki, bozlaýandyr ýa başga bir owazdyr. Ýöne düşnükli bolmagy üçin, şeýle diýilýän bolmagy mümkin.
Ýene Nurmuhammet Garlynyň sözüne dolansak, Aşyrmämmet Dawut “Eý-boý!!!” diýeninde, beýle täsir döredip bilmeýärmiş. Nähilem bolsa, öz döwründe Aşyrmämmet Dawut ol aýdymy şeýle belent derejä ýetirdi. Başga hiç kim “Jereni” şeýle çeküwli aýdyp bilmedi.
Dag bilen düz
Bu ajaýyp eser şeýle meşhur bolsa-da, ýerli häsiýete eýe. Oňa Garajaoglanyň mekany bolan Kürendag sebitleriniň bagşy-sazandalary ýüzlenýärler. Şol sebitiň adamlary aýratyn hormat bilen ony “Jereni kyblam” diýip atlandyrýarlar. Aşyrmämmet aga-da, Soltan akga-da “Jereni kyblam” diýip aýdýar.
Aýdymda dag bilen düzlük aralygyny ýada salýan şeýle setirler bar.
Uzakdan ak bolar jereniň özi,
Depesinde bardyr goşa boýnuzy,
Seýil edip gelendir dag bilen düzi,
Biziň ýeriň jerenidir jereni.
Mundan aşakda ýene şeýle diýilýär.
Jeren gezer dag başyna dolanyp,
Dolanyban çeşmelerden suwlanyp…
Jeren gözelligiň hem çalasyn ýyndamlygyň iň gowy mysaly saýylýar.
Arap atym, ýüwrük tazym öldüren
Öz ilimiň jerenidir jereni.
Görşümiz ýaly, jerene bolan guwanç örän beýik. Ol bir aw oljasy bolman, eýsem tebigatyň täsin gözelligi. Arap ata, ýüwrük taza ýetdirmeýän jeren diňe gözüňde galyp bilýär.
“Jerenim” saz meselesinde hem şeýle.
Saz eseri
“Jerenim” diýen halk sazyny Pürli Sary aşa ussatlyk bilen çalýar. Ol şeýle bir takyk hem düşnükli welin, ussat saz notasyndan çalýan ýaly duýulýar. Ýagmyr Nurgeldi örän mylaýymlyk bilen haýran galdyrýar. Şol sazlary diňläniňde Çowdur bagşy, megerem, şeýleräk ussatlyk bilen aýdandyr diýip çaklaýarsyň.Ýeri gelende aýtsak, ylmy çeşmeleriň maglumatyna görä, Püli Sary ýaş wagtynda Çowdur bagşynyň ýanynda gyjakçy hem bolupdyr.
Bu mukamyň ikinji bir geň tarapy, şol saz öňürti döredimilä ýa-da goşgy diýen sowal hyýalyňa gelýär. Sebäbi olary aýry-aýrylykda diňleseň, hersi bir eser bolup dur.
Bu ýerde, elbetde, goşgy öň dörändir diýiljegi belli. Sebäbi ol “Saýatly-Hemra” dessanyndan gelýär. “Saýatly-Hemra” bolsa bilşimiz ýaly, Jahanşa Hakykynyň durmuşy bilen baglanyşykly ýüze çykyp, öz gözbaşyny XV asyrdan alyp gaýdýar. Ýatlanan bagşy-sazandalaryň hyzmaty bolsa XX asyra degişli.
Ýöne sungat meselesinde asyrlaryň onçakly parhy ýok. Sazdan aýdym döräp biler, aýdymdan hem saz. Bilermenleriň aýtmagyna görä, örän gadymy saz bolan “Hajygolagyň” äheňinde, soňlugy bilen birnäçe aýdym aýdylýar. “Balsaýat” halk aýdymynyň esasynda, soňra adybir saz döredilipdir.
Nähilem bolsa, “Jerenimde” saz bilen söz edil bal bilen ýag ýaly goşulyşýar. Ol tebigat gözelligini beýan edýän oda.
Hudaýberdi Hally, ýazyjy.
Bu ýerde aýdylanlar awtoryň pikiri.


text:
Täjigistanda geçýän prezidentlik saýlawlarynyň netijesinde ýurduň häzirki prezidenti Emomali Rahmonyň dördünji sapar prezidentlik wezipesinde galmagyna garaşylýar.
Bu wezipä dalaş edýän beýleki bäş kandidat köp tanalmaýan şahslar bolup, olar saýlaw kampaniýasynyň gidişinde hökümetiň syýasatyny tankyt etmekden çeke durdular.
Oppozisiýanyň “Sosial-Demokratik” partiýasy saýlawlary boýkot edýändigini yglan etdi we saýlaw kampaniýasynyň döwlet tarapyndan galplaşdyrylýandygyny hem “konstitusiýany depeleýändigini” aýtdy.
Partiýa Täjigistanyň häkimiýetlerini oppozisiýanyň ýeke-täk dalaşgäri Oinihol Bobonazarowanyň resmi hasaba alynmagyna päsgel bermekde aýyplady.
Rahmon çarşenbe güni Duşenbede howpsuzlygyň pugta berjaý edilen şertlerinde ses berdi. AÝ/AR-nyň Täjik gullugy Rahmonyň maşgalasynyň saýlaw nokadyna baran badyna žurnalistleriň ol ýerden çykarylandygyny habar berdi.
Beýleki bäş dalaşgär özlerine degişli saýlaw uçastoklarynda ses beripdirler.
Ses berijileriň gatnaşyk derejesi
Merkezi saýlaw komissiýasy ýerli wagt bilen öýlän sagat ikide ses berijileriň gatnaşyk derejesiniň 60%-e ýetendigini yglan etdi. Ses berişligiň geçirildi diýlip hasap edilmegi üçin ses berijileriň gatnaşyk derejesi 50%-den aşmaly.
AÝ/AR-nyň Täjik gullugynyň maglumatyna görä, azyndan üç sany saýlaw uçastogynda şol bir ses berijileriň birnäçe sapar ses bermegi bilen bagly wakalaryň ençemesi bolupdyr.
Azatlyk Radiosynyň habarçysy Täjigistanyň günortasynda ýerleşýän Wahdat etrabynda bir zenanyň alty sany saýlaw býulletenini gapyrjaga taşlandygyny habar berdi. Bu aýal Orsýetde zähmet çekýän bäş sany ogluna derek ses berendigini aýdypdyr.
Wahdat etrabynyň Kirgizon saýlaw nokadynda bir zenan öz maşgalasynyň on agzasyna derek ses beripdir. Bu zenan adamsynyň, ogullarynyň we gelinleriniň işlemek üçin başga ýerlere gidendigini gürrüň berdi.
Duşenbeli ses beriji Nazira Karaboýewa Rahmona ses berendigini we munuň bilen özüniň durnuklylygy saýlaýandygyny gürrüň berdi.
Ýewropada Howpsuzlyk we Hyzmatdaşlyk Guramasy Täjigistanyň döwletiň gözegçiligindäki mediasyny tankyt edip, saýlaw kampaniýasynyň gidişinde esasy ünsüň Rahmona gönükdirilendigini belledi.
ÝHHG-niň Täjigistandaky saýlawlara gözegçilik edýän missiýasynyň ýolbaşçysy Gordana Komik saýlawlaryň geçişine gutarnykly bahalaryň saýlawlar doly tamamlanansoň beriljekdigini aýtdy.
Täjigistanda saýlawlaryň öňüsyrasynda YouTube we beýleki garaşsyz websaýtlaryň ençemesi böwetlendi.
Rahmonyň ýolbaşçylygy
Emomali Rahmon Täjigistana 1992-nji ýyldan bäri ýolbaşçylyk edip gelýär. Rahmon 1994-nji, 1999-njy we 2006-njy ýyllarda bolan prezidentlik saýlawlarynda ýeňiji diýlip yglan edilipdi, emma şol saýlawlaryň hiç biri açyk we adalatly bolmandy.
Rahmonyň tarapdarlary onuň 1990-njy ýyllaryň başynda bolan graždanlyk urşundan soň ýurda parahatçylyk getirendigini aýdýarlar. Şol bir wagtda-da Rahmon oppozisiýany çäklendirmekde, garaşsyz media basyş etmekde we ykdysadyýeti ýalňyş dolandyrmakda ýazgarylýar.
Täjigistan Merkezi Aziýanyň iň garyp ýurdy bolup, ykdysady çökgünlilikden, agyr işsizlikden we korrupsiýadan ejir çekýär.


text:
Penşenbe güni giçlik Gyrgyzystanyň tussaglykdaky oppozisiýa lideri Kamçybek Taşiýew açlyk çekmegi bilen baglanyşykly saglyk ýagdaýynyň ýaramazlaşmagy sebäpli türmäniň keselhanasyna ýerleşdirildi.
Oppozision “Ata-žurt” partiýasynyň lideri Kamçybek Taşiýew we bu partiýadan ýene iki sany parlament deputaty ýakynda köpçülikleýin bulagaýçylyk döretmek we häkimiýeti agdarmak synanyşygynda aýyplanyp, tussag edilipdi.
3-nji oktýabrda müň töweregi protestçiniň öňünde eden çykyşynda Taşiýew öz tarapdarlaryny parlamentiň binasyny güýç bilen eýelemeklige çagyrypdy. Kamçybek Taşiýewiň aklawçysy onuň suddan öň wagtlaýyn tussaghanada iki aýlap saklanmagyna protest bildirip, açlyk yglan edendigini aýdýar.


text:
Ýurtda çilimiň gymmatlamagy çilimkeşler üçin uly problema öwrülenem bolsa, türkmen daýhanlarynyň köpüsine baýlyk eçildi. Pomidor, hyýar, kartoşka ekip, onuň-da aglabasyny gurçuga iýdirip, iki eli boş galýan daýhanlar indi temmäki ekýarler. Çilimiň gymmatlamagy bilen temmäkiniň bir kilogramynyň bahasy otuz manada çykdy.
Ýerleriň sandan çykmagynyň netijesinde, daýhanlar gök hem bakja önümlerini satyp, ondan düşýän puldan ýeterlik girdeji alyp bilmeýärler. Şeýle bolansoň, ýurtda temmäkiniň garşysyna kararlaryň kabul edilendigine garamazdan, olar temmäki ekmekden ýüz öwürmeýärler.
Häzir temmäki tutuş ýurduň daýhanlarynyň ekinine öwrülip barýar. Çilim gytçylygy ýüze çykyp, çilimkeşleriň temmäkini neşe edinip ugramagynyň netijesinde, temmäkini öň ekmeýän obalar hem ekip başladylar.
Temmäki ogrulary
Temmäki satyp, 10 müň-20 müň amerikan dollaryny gazanandyklaryny aýdyp magtanýan daýhanlar kän. Düşmedi diýlende bir sapar ekilen temmäkiden üç-dört müň amerikan dollaryny gazanmagyň mümkindigini daýhanlar aýdýarlar. Pomidor, hyýar, gawun-garpyz satyp beýle puly düşürip bolmaýar.
Daýhanlar temmäki gytçylygynyň temmäki ogrularyny hem döredenligini aýdýarlar. Obalarda gijelerine temmäki ogurlygy köp bolýar. Ýyglyp, guradylyp, ganarlara salnyp, tamyň üçeklerinde bukulyp goýulýan temmäkiler aldygyna ogurlanýar.
Temmäkilerini ogurladýanlar ogrularyň haçan gelip, temmäkileri ogurlap gidýänlerini bilmän galýarlar. Jaýyň üçegine girilýän gapynyň ýapylyp goýlan halatynda-da ogrularyň duýdurman bir şiferi goparyp, oljalaryny alyp gidýändiklerini aýdýarlar.
Iň çatak ýeri, temmäkisiniň ogurlanandygyny daýhanlar polisiýa-da habar berip bilmeýärler. Sebäbi kanun taýdan temmäki ekmek gadagan. Şeýle bolansoň, köp adamlar öňki döwürler sygyr jaýlarda saklanan temmäkileri hut özleriniň ýatýan jaýlarynda saklaýarlar.
Yrýa edilenok
Çilim gymmatlamazyndan öň temmäkiniň diňe iri ýapraklary nas üçin alnardy. Çybygy bilen köki ýa-ha taşlanardy, ýa-da tamdyra salnyp, odun edilerdi. Çilimiň gymmatlamagy bilen temmäki yrýa edilenok. Indi temmäki söwdagärleri onuň hatda gara gum bolup ýatan köklerine çenli satyn alýarlar.
Alyp-satarlar temmäkiniň köki bilen çybygyny üwäp, mahorka ýasaýarlar. Ýapraklaryndan bolsa nas ýasalýar.
Temmäki ekýän daýhanlar tomsuň ortasyndan güýze çenli hasyl alýarlar. Beýleki möwsüm mart aýynyň 22-sinden, ýagny nowruz geçenden tomsuň ortasyna çenli dowam edýär.
Ýerli habarçynyň maglumatlary esasynda taýýarlandy.


text:
Şenbe güni Orsýet bilen Hytaý BMG-niň Siriýa boýunça wekiliniň wezipesine Lahdar Brahiminiň bellenilmegini oňlaýandyklaryny mälim etdiler.
Asly alžirli tanymal diplomat Lahdar Brahimi anna güni Birleşen Milletler Guramasy tarapyndan Siriýa boýunça ýörite wekil hökmünde bellenildi. Mundan ozal bu wezipäni Kofi Annan ýerine ýetirip gelipdi we ýakynda ol bu wezipeden çekilipdi.
Siriýa garşy sanksiýalaryň girizilmegine garşy çykyş edip gelýän Hytaýyň we Orsýetiň Daşary işler ministrlikleri Lahdar Brahimi bilen ýakyn hyzmatdaşlyk saklamaga taýýardyklaryny mälim etdiler.


text:
Çehiýada anna we şenbe günleri geçirilen prezidentlik saýlawlarynda ozalky çepçi premýer-ministr Milos Zeman bilen häzirki konserwator daşary işler ministri Karel Şwarsenberg ikinji tapgyr saýlawlara çykdy.
Birinji tapgyr saýlawlaryň netijesi Milos Zemanyň 24.2 prosent, Karel Şwarsenbergiň bolsa 23.4 prosent sese eýe bolandygyny görkezdi.
Bu netijeler köp synçylar üçin birneme garaşylmadyk boldy. Sebäbi saýlawlardan ozalky pikir soraýyşlyklar 75 ýaşly daşary işler ministri Karel Şwarsenbergi goldaýanlaryň örän azdygyny görkezipdi.
Indi ol 25-26-njy ýanwarda geçiriljek ikilenji tapgyr saýlawlarda Çehiýanyň ozalky premýer-ministri, 68 ýaşly Milos Zeman bilen bäsleşer.
Bu gezekki prezidentlik saýlawlary Çehiýada saýlawçylaryň göni ses bermegi arkaly geçirilen ilkinji prezidentlik saýlawlary boldy. Mundan öň ýurduň prezidenti parlament tarapyndan saýlanylýardy.


text:
Orsýetiň belli jenaýat baştutany, «Taýwançik» lakamly Alimžan Toktahunowyň ýarany diýip bilinýän iki adam Nýu-Ýorkda halkara jenaýat toparyny gurnandyklaryny boýun aldy.
Nýu-Ýorkuň günorta etrabynyň prokurory Preet Bharara žurnalistlere 53 ýaşyndaky Wadim Trinçeriň we onuň 27 ýaşyndaky ogly Iugeniň, ikisem amerikan raýaty, penşenbe güni Manhattanyň federal sudunda özleriniň günälidigini aýdandygyny habar berdi.
Olar bikanun humar oýnuny gurnamakda aýyplanýar. Bharara bu iki adamyň Toktahunowa onlarça million dollary kanunlaşdyrmaga kömek edendigini gürrüň berdi.
Asly Merkezi Aziýadan bolan Toktahunow Orsýetde azat-erkin ýaşaýar. Ol Birleşen Ştatlar tarapyndan pul ýuwmak, zor bilen pul almak we bikanun humarbazlyk aýyplamalary esasynda gözlenilýär.


text:
Siriýanyň hökümeti prezident Başar al-Assadyň režiminiň galasy hasaplanýan şäherlerde bolan adam pidaly partlamalarda Türkiýäni, Katary we Saud Arabystanyny aýyplady.
Döwlet mediasynyň maglumatyna görä, Daşary işler ministrliginiň BMG ýollan hatynda 23-nji aýda Tartus we Jableh şäherlerinde bolan partlamalar “Riýadyň, Ankaranyň we Dohanyň ekstremist we bet niýetli režimleriniň tasirini güýçlendirmeginiň netijesidir”, diýip bellenipdir.
154 adamyň ölümine sebäp bolan hüjümleriň jogapkärçiligini “Yslam döwleti” topary öz üstüne aldy.
Türkiýe, Katar we Saud Arabystany Siriýada dürli gozgalaňçy toparlara goldaw berýärler.
Tartus we Jableh şäherleri Siriýada 2011-nji ýylyň mart aýyndan bäri dowam edýän we azyndan 270 müň adamyň ölümine sebäp bolan söweşlerden belli bir derejede çetde galypdy.


text:
“Al-Kaýda” bilen uzak wagtlap işleşen, Siriýadaky bazasyndan Günbatara garşy terrorçylykly hüjümleri planlaşdyran Muhsin al-Fadhliniň ABŞ-nyň howa zarbasynda iki hepde mundan öň öldürlendigini, Pentagon 21-nji iýulda habar berdi.
Dünýä derejesinde gözlegdäki terrorçylykda esasy güman edilýänleriň biri Muhsin al-Fadhli, 8-nji iýulda Siriýada Allepodan günbatarda ýerleşýän Sarmada ulagly syýahat edýän wagtynda howa zarbasyna duçar bolupdyr.
Fadhli 2002-nji ýylyň oktýabr aýynda Kuweýtiň Faylaka adasynda ABŞ-nyň harby deňizçilerine we Fransiýanyň “Limburg” gämisine garşy hüjüme gatnaşypdy.


text:
Türkmenistanly mekdep okuwçylaryň bir topary — Aýratyn zehinli çagalaryň mekdep-internatynda 6—11-nji synplar aralygynda bilim alýan oglan-gyzlaryň 45-si halkara “Iňlis dili boýunça ýazky internet-olimpiadanyň” diplomanty boldy. Russiýa Federasiýasynyň belli ýokary okuw mekdepleriniň biri bolan A. I. Gersen adyndaky mugallymçylyk uniwersiteti we Russiýanyň MetaMekdebi olimpiadanyň guramaçylary bolup çykyş etdiler. Bu aralyk bäsleşiklerine dünýäniň dürli ýurtlaryndan on iki müňe golaý okuwçy gatnaşdy.
Biziň ýurdumyzyň Aýratyn zehinli çagalaryň mekdep-internatyndan olimpiadada ýeňiji bolanlaryň 45-sinden 32-sine birinji derejeli Diplom gowşuryldy. Şeýle hormata mümkin bolan ýüz balldan 91 we ondan ýokary ball gazanan okuwçylar mynasyp bolýar.
Türkmenistanly mekdep okuwçylaryň abraýly bilim bäsleşiginde gazanan üstünlikleri Türkmenistanda bilim ulgamynda alnyp barylýan innowasion özgertmeleriň ýokary netijelidiginiň nobatdaky subutnamasydyr.


text:
Owganystanyň jemgyýetçilik guramalarynyň onlarça aktiwisti Kabulda protest geçirip, özleriniň YD jeňçileriniň Owganystanda köpelýän täsiri diýýänlerine üns berilmegine çagyrdylar.
Protestçiler, olaryň köpüsi Owganystanyň etniki hazara azlygynyň şaýylary bolup, 23-nji ýanwarda prezident Ganiniň hökümetiniň «Yslam döwleti» toparynyň merkezi Gazni welaýatynda köpelýän täsirini görmezlige salmagyndan nägilelik bildirdiler.
Demonstrasiýaçylar Gaznide we beýleki welaýatlarda YD jeňçilerine garşy harby operasiýa geçirmek üçin howpsuzlyk güýçleriniň ýerleşdirilmegine çagyryş etdiler.
Owganystanyň hökümeti ýurtda YD jeňçileriniň bardygyny ret edýär we özlerini sünnileriň ýolbaşçylygyndaky ekstremist toparyň agzasy atlandyrýanlaryň hakykatda öňki talyban söweşijileridigini, olaryň owgan «Talybanynyň» ýolbaşçylary bilen oňuşman, özlerini YD-nyň agzasy hökmünde görkezýändiklerini aýdýar.


text:
Milliarder maýadar Jorj Soros Britaniýa 23-nji iýunda ÝB-den çykmaga ses bereninden soň, bileleşigi halas etmek üçin doly reforma çagyrdy.
"Indi köpleriň gorkan betbagtçylykly zady boldy we ÝB-niň dezintegrasiýasy hakykatda dolanuwsyz» diýip, Soros 25-nji iýunda çap edilen kommentariýasynda aýtdy.
Britaniýanyň ykdysadyýeti we halky gysga we orta möhletde düýpli zyýan görer diýip, ol «Project Syndicate» websaýtynda ýazdy.
Şeýle-de ol dünýäniň maliýe bazarlaryndaky galagopluk Ýewropa Bileleşigindäki syýasy we ykdysady «aýrylyşmanyň» çylşyrymly prosesi näçe uzak gepleşilse, şonça-da uzak saklanjaga meňzeýär diýdi.
"ÝB-niň gymmatlyklaryna we prinsiplerine ynanýanlaryň hemmesi bile durup, ony doly gaýtadan gurmak bilen halas etmegimiz gerek» diýip, ol aýtdy.


text:
Hytaýyň premýer-ministri Wen Jiabo şu gün ýaponiýaly kärdeşi Ýukio Hatoýama bilen duşuşýar. Olaryň Demirgazyk Koreýa hakda pikir alyşmagyna garaşylýar.
Iki ýurduň ýolbaşçylary azyk howpsuzlygy, energiýa üpjünçiligi, daşky gurşawy goramak we ykdysady gatnaşyklar barada käbir ylalaşyklara-da gol goýarlar.
Ýolbaşçylar Günorta Koreýanyň prezidentiniň gatnaşmagynda geçirilen sammite hem barypdylar. Şonda hytaýly ýolbaşçy Günorta Koreýa degişli gäminiň weýran edilmegi baradaky wakany halk köpçüliginiň öňünde tankyt etmekden daşda durupdy.
Mart aýynda bolan wakanyň Demirgazyk Koreýa tarapyndan amala aşyrylanlygy aýdylýar. Şol wakada 46 esger heläk bolupdy.


text:
Gazagystanyň milli ýadro kompaniýasynyň tussaglykdaky ozalky başlygynyň gaýyn atasyny pyçaklamaga gatnaşanlykda gümän edilip, Gyrgyzystanda üç zenan tussag edildi.
Geçen hepdäniň soňunda 79 ýaşyndaky Raýkan Alkanow özüniň dogduk mekany Talas şäherinde 18 ýerinden pyçaklanypdy.
Ol häzirki wagt Bişkegiň keselhanasynda saglyk bejergisini alýar.
30-njy oktýabrda Alkanowyň aklawçysy Ýuriý Skatnewskiý habarçylara beren maglumatynda tussag edilen şübheliler bir wagt Alkanowyň öýünde eneke bolup işlän 16 ýaşyndaky gyzyň dogan-garyndaşlarydyr diýdi.
Skatnewskiýniň berýän maglumatyna görä, hüjümiň bolan güni Alkanowyň öýünden 200 müň som, ýagny 3 müň 600 amerikan dollary möçberinde pul ogurlanypdyr.
Alkanowyň giýewi Gazagystanly tütjar Muhtar Džakişew 2009-njy ýylda tussag edilip, oňa korrupsiýa bilen baglylykda 14 ýyllyk iş kesilipdi.


text:
27-nji oktýabrda Wenada ÝHHG-niň adamçylyk ölçegleri boýunça başlanan iki günlük goşmaça maslahatda, söz azatlygyna we media azatlygyna, şol sanda ýaragly konfliktleriň barýan ýerlerinde žurnalistleri we habar berilmegini goramak meselelerine seredilýär.
Maslahata Türkmenistanda adam hukuklaryny goraýan guramalaryň wekilleri hem gatnaşýarlar.
Maslahatyň dowamynda “Türkmenistan bilen raýat raýdaşlygy” atly toparyň ýaýradan ýörite beýannamasy Türkmenistanda söz, pikir azatlygyna we informasiýanyň elýeterliligine doly ýok bolmak howpunyň dörändigine ünsi çekýär.
Türkmenistanda köp ýyl bäri garaşsyz habar serişdeleri ýok, daşary ýurt metbugatynyň ýaýradylmagy gadagan edilýär we söz azatlygy rehimsiz basylyp ýatyrylýar. Ýurduň häkimiýetleri türkmen jemgyýetini maglumatdan doly üzňelige salmak boýunça aktiw ädim ädýärler diýlip, beýannamada bellenýär we şeýle maglumat berilýär: “Hususan-da, sputnik antennalaryň ýok edilmegi boýunça kampaniýa dowam etdirilýär. Raýatlaryň şahsy emlägi bolan sputnik antennalary postsowet döwrüniň dowamynda adamlara halkara tele we radio gepleşikleri diňläp, maglumat almaga ýeke-täk mümkinçilik bolup durýar. Resmi kanallar bolsa diňe propagandany berýär”.
Maglumatda sputnik antennalaryň köpçülikleýin ýok edilmeginiň “şäheriň görküni abadanlaşdyrmak” bahanasy bilen 2015-nji ýylda başlanyp, ÝHHG-niň media azatlygy boýunça wekiliniň goşulyşmagyndan soň wagtlaýynça togtadylandygy we soň ýene dowam etdirilendigi bellenip, häkimiýetler tarapyndan ýok edilen antennalary gaýtadan oturtmazlyk barada raýatlara haýbatly duýduryşlaryň berilýändigi aýdylýar. Şeýle-de, Türkmenistanyň häkimiýetleriniň raýatlaryň öz hasabyna oturdýan çanak antennalaryň ýerine teklip edýän umumy kabel telewideniýesinde görkezilýän gepleşikler berk senzura edilýär we daşary ýurtlaryň telewideniýeleriniň öňünden ýazgy edilen tomaşa gepleşikleri görkezilýär.
Beýannamada hut sputnik antennalary arkaly Türkmenistanyň raýatlarynyň türkmen dilinde gepleşik berýän ýeke-täk garaşsyz habar çeşmesi bolan Azatlyk Radiosynyň gepleşiklerini diňläp bilýändigi bellenýär.
“Türkmenistanda internet örän gymmat. Ol örän haýal işleýär we iň esasy senzura sezewar edilýär. Türkmen häkimiýetleriniň adyna tankydy maglumat çap eden islendik informasion çeşme, şol sanda daşary ýurtly hökümete degişli bolmadyk guramalaryň we ýurduň daşynda hereket edýän adam hukuklaryny goraýjy toparlaryň saýtlary doly petiklenýär. Sosial saýtlaryň tas ählisi we YouTube ýaly wideo saýtlary böwetlenýär” diýlip, maglumatda aýdylýar.
Türkmenistanda internet üpjünçiligi döwletiň internet prowaýderiniň eýeçiligindäki kanallar arkaly amala aşyrylýar.
“Biz syýasy organlarynyň, institularynyň we ÝHHG-niň agza döwletleriniň Türkmenistandaky “dartgynly” ýagdaýlara ünsi çekmegiň we olaryň Türkmenistanyň diktatura tarap süýşmegini duruzmak üçin, aktiw hereket etmegine çagyrmagyň zerurdygyny aýdýarys” diýlip, “Türkmenistan bilen raýat raýdaşlygy” atly toparyň 27-nji oktýabrda ýaýradan beýannamasynda aýdylýar.
“Türkmenistan bilen raýat raýdaşlygy” atly topar Ýewropada Howpsuzlyk we Hyzmatdaşlyk guramasynyň çäginde bäş ýyl bäri hereket edýän “Graždan raýdaşlygy” platformasyna girýän hemişelik işçi toparlaryň biri. Hökümete degişli bolmadyk adam hukuklaryny goraýjy guramalary öz içine alýan bu platforma ÝHHG agza 30 ýurtdan, 80 çemesi guramany öz içine alýar.
Ýewropada Howpsuzlyk we Hyzmatdaşlyk Guramasyna agza döwletleriň wekilleriniň, ÝHHG-niň düzümine girýän institutlaryň we ýerine ýetiriji strukturalaryň, hökümetara guramalaryň wekilleriniň 57 sany agza döwletiň jemgyýetçilik guramalarynyň we synçylarynyň gatnaşmagynda, 27-28-nji oktýabrda geçirilýän maslahatda žurnalistleriň ýaragly konfliktlerdäki howpsuzlygy, medianyň öz-özüni dolandyrmagy arkaly ahlak standartlaryny ösdürmek we propaganda garşy durmak, ÝHHG-niň, hökümetleriň we raýat jemgyýetiniň krizis döwründe media azatlygyny goramakdaky roly bilen bagly meselelere-de seredildi.


text:
Türkmenistanda mobil telefonlar arkaly internet aragatnaşygy çäkli bolup galýar.
Häzirki wagtda MTS kompaniýasynyň mobil telefonlar arkaly üpjün edýän internet aragatnaşygynyň 4-nji iýuldan bäri, ýagny iki günden bäri işlemeýändigini, Altyn Asyr (“TMCell”) döwlet aragatnaşyk kompaniýasynyň internet hyzmatlarynyň bolsa, düşenbe güni agşam sagat altydan soň işläp başlandygyny, emma tizliginiň örän haýaldygyny Azatlyk Radiosynyň Türkmenistandaky habarçylary habar berýärler.
Türkmenistanda mobil Internetiň kesilmegi bilen bagly ýagdaý 25-nji iýunda ýüze çykdy. Şonda ýurtda mobil telefon aragatnaşygyny üpjün edýän kompaniýalaryň ikisiniň-de mobil telefonlar arkaly berýän internet hyzmatlary kesildi.
"TMCell"
Türkmenistanda Internete gözegçilik edýän we Internet üpjünçiligini amala aşyrýan “Türkmentelekom” döwlet kärhanasynyn adynyň agzalmagyny islemedik resmisi ýurtda mobil telefonlar arkaly internet aragatnaşygynyň çäklendirilmeginiň sebäbini düşündirip, munuň 3G görnüşden 4G görnüşe geçirilmegi bilen baglydygyny aýtdy.
MTS
Bu gezek Türkmenistanda mobil Internetiň kesilmeginiň sebäplerini MTS kompaniýasynyň özünden anyklap bolmady. Azatlyk Radiosynyň Orsýetiň MTS kompaniýasyndaky çeşmesi geçen hepdede Türkmenistanda mobil Internetiň kesilmegi bilen bagly ýagdaýlaryň yzygiderli ýüze çykýandygyny we munuň tehniki näsazlyklar bilen baglydygyny, süýşýän çägeli topragyň aşagyndan geçýän simleriň yzygiderli sandan çykýandygyny aýtdy.
Käbir maglumatlarda Türkmenistanda MTS-iň 1,89 million, “Altyn Asyryň” bolsa 3,5 million ulanyjysynyň bardygy habar berilýär.


text:
Duşenbe güni Täjigistan Dünýa söwda guramasynyň agzalygyna kabul edilýär. Bu barada Dünýä söwda guramasynyň Ženewadaky baş edarasynda gol çekiler.
Şweýsariýa iş sapary bilen baran Täjigistanyň prezidenti Emomali Rahmon bu çärä gatnaşar.
Gurama agza bolmak barada Täjigistan bilen Dünýa söwda guramasynyň arasyndaky gepleşikler 11 ýyl dowam etdi.
Dünýä söwda guramasynyň baş direktory Paskal Lamynyň aýtmagyna görä, “gurama agza bolmaklyk Täjigistanyň dünýä ykdysadyýetine we global söwda ulgamyna berk integrirlenmegine getirer, şeýle hem açyk, aýdyň we diskriminasiýasyz işlemäge ýol açar”.
Täjigistan dünýäniň ähli söwdasyny sazlaşdyrýan bu guramanyň 158-nji agzasy bolar.


text:
BMG-niň ýokary derejeli barlagçysy häzire çenli toplanan delilleriň Siriýanyň gozgalaňçylarynyň himiki ýaraglary ulanandyklaryny çaklamaga esas berýändigini aýtdy.
BMG-niň Siriýa boýunça iş alyp barýan garaşsyz komissiýasynyň agzasy Karla Del Ponte bu barada ýekşenbe güni Şwesiýanyň italýan dilinde gepleşikler berýän telekanalyna beren interwýusynda aýtdy.
Onuň sözlerine görä, bu komissiýanyň agzalary ejir çekenler we olara gözegçilik eden lukmanlar bilen goňşy ýurtlarda söhbetdeşlik geçiripdirler.
Del Ponte şol söhbetdeşlikleriň netijesinde siriýaly gozgalaňçylaryň zarin kysymly gazdan peýdalanandyklarynyň ýüze çykarylandygyny mälim etdi. Şol bir wagtyň özünde-de Del Ponte häzirlikçe hökümetiň himiki ýaraglardan peýdalanandygy barada hiç hili delilleriň ýokdugyny aýtdy.
Emma Del Ponte zarin kysymly gazyň nirede we haçan ulanylandygy barada jikme-jik maglumat bermedi. Ýeri gelende ýatladyp geçsek, prezident Başar al-Assadyň hökümeti bilen ýurtdaky gozgalaňçylar biri-birini himiki ýaraglardan peýdalananlykda aýyplap gelýärler.


text:
2012-nji ýylda Moskwanyň Bolotnaýa meýdançasynda bolan demonstrasiýalara gatnaşanlara garşy sudlarda esasy aýyplanýanlaryň biri Nikolaý Kawkazskiý näbelli hüjümçiler tarapyndan urlup-ýenjildi.
Kawkazskiý bu maglumaty Twitter hasabynda çap etdi we hüjümçileriň biriniň ulagly, beýlekisiniň pyýada bolandygyny gürrüň berdi.
Onuň AÝ/AR-na aýtmagyna görä, ol “Ýabloko” partiýasyna munisipal geňeşinde ornuň berilmegi ugrunda kampaniýany geçiren wagtynda serhoş adamlaryň hüjümine sezewar bolupdyr. Kawkazskiý öz elinde “Ýabloko” partiýasynyň maglumatlaryny gören hüjümçiler tarapyndan 30 gezek urlandygyny aýtdy.
Kawkazskiý Bolotnaýa meýdançasyndaky protestler bilen baglylykda köpçülik arasynda tertipsizligi döretmekde aýyplandy. Emma oňa garşy gozgalan iş 2013-nji ýylda amnistiýa bilen baglylykda togtadyldy.


text:
Günorta Koreýanyň neşirleri Demirgazyk Koreýanyň lideri Kim Jong Unyň şahsy maliýe meselelerini dolandyran ýokary derejeli resmisiniň Orsýete gaçandygyny habar berdiler.
“JoongAng Ilbo” gazeti adyny agzamadyk çeşmesine salgylanyp, 29-njy awgustda çap eden maglumatyna görä, Demirgazyk Koreýanyň Daesong Bankynyň ýokary derejeli wekili Yun Tae Hyong geçen hepdede Demirgazyk Koreýanyň serhediniň golaýynda Orsýetiň Nahodka portunda 5 million dollarly ýitirim bolupdyr.
Gazetde Ýunyň “gaçybatalga soran bolmagynyň mümkindigi”, Phenýanyň bolsa ony tussag edip, ýurduna iberilmegi üçin Orsýetiň häkimiýetlerinden ýardam sorandygy habar berildi.
“Reuters” agentliginiň maglumatyna görä, Günorta Koreýanyň Demirgazyk Koreýa bilen bileleşmek boýunça ministrligi bu mesele barada özüniň habarsyzdygyny aýtdy.
ABŞ-nyň maliýe departamenti 2010-njy ýylda Daesong Bankyny Demirgazyk Koreýanyň “bikanun proýektlerini maliýeleşdirmek bilen baglylykda” gara sanawa saldy.


text:
Herman Keýniň garaýşyça, Birleşen Ştatlaryň prezidenti bolmak üçin dünýädäki ähli prezidentleriň adyny, esasan hem Sowet Soýuzynyň dargamagyndan bäri Özbegistany dolandyryp gelýän Islam Karimowyň adyny bilmek hökman däl.
Keýniň öňki eden çykyşyndan bölek:
Birleşen Ştatlaryň prezidentligine öňki respublikan kandidat Herman Keýn özüniň dalaşgärlik kampaniýalaryny dekabr aýynda tamamlapdy.
Emma Keýniň özboluşly degişgen häsiýeti onuň çykyşlarynynyň diýseň şowhunly bolmagyna getirdi. Onuň kandidatlyk kampaniýalaryndan çekilmegi bilen bolsa, respublikan dalaşgärleriň bäsleşik meýdançasyndaky gülküli pursatlar tamam boldy.
Emma şondan bäri birnäçe aýyň geçendigine garamazdan, bir zat welin üýtgemedi. Keýn Özbegistanyň prezidentiniň kimdigini henizem bilenok. Has dogrusy, ol “arasynda” öwrenipdir, ýöne soň ýadyndan çykarypdyr.
Ýakynda efire berlen “Jon Stýuart bilen gündelik telegepleşigi” ikinji minutdan başlap tomaşa ediň:
Bu ýaşulynyň dogruçyllygynyň özi hem bir zada degýär.


text:
Germaniýanyň ykdysadyýet ministri Rainer Bruelderle Birleşen Ştatlaryň General Motors kompaniýasynyň öz Ýewropa bölegi bolan Opeli satmazlyk barada kabul eden kararynyň asla kabul ederlikli däldigini aýdyp tankyt etdi.
“General Motors kompaniýasynyň Germaniýa garşy özüni alyp barşy asla kabul ederlikli däl. Bu bolan waka diňe General Motorsyň özi jogapkärdir. Diňe düýniň özünde işçiler aýlyk haklarynyň azaldylmagy baradaky karary kabul etmäge taýýardyklaryny aýdyp başladylar. Indi bu mesele bilen çemeleşmek işi General Motorsyň borjudyr”- diýip Germaniýanyň ykdysadyýet ministri aýtdy.
Rainer Bruelderle, 1.5 miliard ýewroluk serişdäni tapmaga taýýardygyny we Germaniýanyň hökümetiniň Opele kanadaly kompaniýa satylýança öz operasiýalaryny dowam etdirmäge ýardam berjekdigini aýtdy.
General Motors öz Ýewropadaky bölegi bolan Opeli Kanadanyň Magna atly kompaniýasy bilen onuň orsýetli şärigi Sberbanka satmaga razylyk bildiripdi.


text:
Türkmenistanyň halk hudožnigi, Jawaharlal Neru adyndaky halkara dostluk baýragynyň eýesi Şamuhammet Akmuhammedow 73 ýaşynyň içinde aradan çykdy.
Ol diňe žiwopisçi suratkeş bolman, eýsem aktýorlukda hem özüni görkezdi, birnäçe dokumental filmiň senarisini ýazdy.
Şamuhammet Akmuhammedow Türkmenistanyň hudožnikler birleşiginiň sekretary, başlygy bolup işledi, Türkmenistanyň çeperçilik fonduna ýolbaşçylyk etdi.
Onuň Hindistan temasyndan döreden eserleri Jawaharlal Neru adyndaky baýraga mynasyp boldy.
Soňky ýyllarda häkimiýetleriň Şamuhammet Akmuhammedowa gyýa garandygy we onuň makalalarynyň metbugatda berilmändigi, hatda onuň 70 ýaş toýunyň hem resmi bellenilmändigi aýdylýar.
Şamuhammet Akmuhammedow düýn Çoganlydaky gonamçylykda topraga berildi.


text:
Amerikanyň Birleşen Ştatlarynyň prezidenti Barak Obama çykyş edip, Russiýa Ukraina “goşulmaga” dowam etse, Waşingtonyň Moskwa garşy has köp sanksiýalary girizip biljekdigini aýtdy. Şeýle-de, ol Krymdaky rus güýçleriniň yza çekilmegi üçin Moskwa çagyryş etdi.
Mundan ozal Obama Russiýanyň Ukrainanyň Krym sebitine öz goşunyny ýerleşdirmegine we ýarymadada geçirilen referenduma jogap hökmünde ýedi rus we dört ukrain raýatyna garşy sanksiýalary girizipdi.
Olaryň düzümine Russiýanyň premýer-ministriniň orunbasary, prezidentiň iki kömekçisi, Krymyň rusparaz iki separatist lideri we Ukrainanyň häkimiýetden çetleşdirilen prezidenti Wiktor Ýanukowiç dagylar girýär.


text:
Ýaponiýa Hytaý bilen aragatnaşygyny gowulandyrmak maksady bilen daşary işler ministriniň orunbasary Akitaka Saikini Hytaýa ugratdy.
Saiki “Hytaýyň ýolbaşçylary bilen özara pikir alyşmak” üçin iki günlük sapar bilen duşenbe güni Pekine bardy. Bu barada Ýaponiýanyň Daşary işler ministrliginiň maglumatynda bellenýär.
Ýaponiýa bilen Hytaýyň arasyndaky gatnaşyklar iki ýurduň arasyndaky adalar bilen baglanyşykly düşünişmezlikler sebäpli has hem erbetleşipdi. Iki ýurt hem bu adalaryň öz territoriýasyna degişlidigini aýdýar.
Geçen anna güni Hytaýyň kenarýaka goragçylarynyň gämileri ýaponlaryň kontrollygyndaky adalaryň töweregindäki suwlara tarap ýüzdüler. Iki ýurduň arasynda bu mesele baradaky jedeller başlaly bäri, bu Hytaýyň täze kenarýaka gorag gullugynyň ýaponlaryň kontrollygyndaky adalara tarap ugradan ilkinji gämisidir.
Şol gün hem Ýaponiýanyň premýer-ministri Şinzo Ab, ýapon we hytaý liderleriniň arasynda adatdan daşary ýygnak geçirmäge çagyryş edipdi.
Şeýle-de ýekşenbe güni Abyň maslahatçysy Isao Lijima, Abyň ýakynda Hytaýyň lideri Ksi Jinping bilen maslahat geçirmeginiň mümkindigini mälim edipdi.


text:
Özbegistanyň Garaşsyzlygynyň 25 ýyllyk döwri içinde ýurduň baş maşgalasy Kerimowlar gudratlydy,ýerli ilat bolsa gorkyň içinde ýaşaýardy. Prezident Yslam Kerimowyň ölümi bilen bu döwür soňlanýar. Munuň onuň ýakyn maşgala agzalarynyň käbiriniň, Kerimowyň prezident däl döwründe, Özbegistanda galmak pikirine ýykgyn eden halatynda, howply ýagdaýda goýmagy mümkin.
Esasy mesele gyzlar – ulusy Gülnara, kiçisi Lola.
Kerimowyň aýaly Tatýana Akbarowna Kerimowanyň (aslynda onuň ikinji aýaly) kynçylyklar bilen ýüzbe-ýüz bolmagy o diýen ähtimal däl. Sebäbi ol jemgyýetçilik durmuşyndan köplenç üzňe boldy. Galyberse-de, Tatýaýa Kerimowa bir täsirli maşgaladan. Aýalynyň garyndaşlaryndan kömek bolmadyk bolsa, Yslam Kerimowyň özüniň uly orunlara ýetmegini göz öňüne getirmek kyn.
Ýetim oglan, has dogrusy taşlanan çaga bolan Kermow Özbegistan Sowet respublikasyka aýalynyň maşgalasy arkaly özüni Kommunistik partiýada ýokary derejelere ýetiren adamlar bilen tanyş bolupdyr. Tatýana ýaşy gaýdyşan sylagly aýal. Şol sebäpden äriniň alyp baran syýasaty üçin, hiç kim ony gänäkar etmez.
Özbegistanyň halky iki gyzyň aýşy-eşretde ýaşandygyndan habarly. Özbegistanda adamlaryň aglabasynyň ortaça aýlyk haky 200 dollar bilen 300 dollaryň aralygynda.
Şweýsariýanyň "Bilan" žurnalynyň ýazmagyna görä, Kerimowalaryň Şweýsariýada mal-mülki bar. Žurnal 2009-njy ýylda Şweýsariýadaky iň gurply 300 adamyň sanawynda aýallaryň arasynda Gülnarany, baýlygy çak edilişine görä 570 million dollar bilen 667 million dollar aralygynda diýip, 9-njy orunda ýerleşdirdi. "Bilen" 2011-nji ýylda iki doganyň baýlygyny birikdireniňde, bir milliard dollar çemesi diýip çaklady. Şol sebäpden Lolanyň adamsy Timur Tillýaýew žurnaly suda berdi.
"Bilan" žurnalynyň sanawy barada özbegistanlylaryň köp zat bilmeýän bolmagy mümkin. Bu Özbegistanyň döwlet mediasynda agzaljak tema-da däl. Kerimowa uýalaryň ikisi-de, Özbegistanda ileri omzap durmadyk bolsady, onda mesele halkyň arasynda agzalyp hem ýörülmezdi.
Ýöne Gülnara agza-dile düşdi. Onuň diňe Özbegistandan daşarda däl, ýurduň öz içinde-de söwda kompaniýalary, şol sanda telekanallary bardy.
Mysal üçin, onuň "Forum" atly telekanaly, adat boýunça, ýaşlary gyzyklandyrýan özbek kinolaryny, şeýle hem Gülnaranyň gatnaşan şagalaňly wakalaryny, onuň gurnan haýyr-sahawat konsertlerini görkezýärdi. Gülnara Amerikada bir moda mekdebini tamamlanyndan soňra "Forum" onuň moda sergilerini tomaşaçylara hödürläp başlady. Telekanalda Gülnaranyň öz wideo klipleri hem häli-şindi diýen ýaly berildi durdy.
WikiLeaksiň Özbegistan baradaky meşhur bellikleriniň birinde, Gülnaranyň "Özbegistanda iň bir ýigrenilýän adamdygy" aýdylýar. "Forum" telekanaly hem muny subutnama bilen üpjün etdi. Bezemen Gülnara bir toýa barýar. Ol durmuşa çykýan gyz we öýlenýän oglan bilen surata düşmek üçin, märekäniň arasyndan geçende, ozal asuda tans edip duran adamlaryň ýüz keşbi üýtgäp, oňa geňirgenme bilen seredýärler. Gülnaranyň toý edýänleri tanamaýandygy belli.
Gülnaranyň bagtyny ýatyran onuň daşary ýurtlarda eden gümürtik maliýe işleri boldy. Onuň ady indi Özbegistanda kontrakt almak üçin para berenlikde aýyplanylýan çet ýurtly ençeme kompaniýalar bilen baglylykda eşidilýär.
Ilki Özbegistanyň hökümet işgärleri, soňra onuň aýal dogany bilen ejesi tankyt astyna düşensoň, 2014-nji ýylda Gülnara näresmi ýagdaýda öý tussaglygyna alyndy.
Ýöne ençeme aý bäri ony gören-bilen ýok. Ol 3-nji sentýabrda Samarkantda kakasynyň jaýlanyş çäresine hem gatnaşmady. Tassyklanmadyk habrlarda Gülnaranyň Özbegistandan daşardadygy aýdylýar. Ol bu golaýda yzyna dolanjagy belli däl.
Onuň uýasy Lola 2008-nji ýyldan bäri Özbegistanyň UNESCO-daky ilçisi. Ýöne täze prezident häkimiýet başyna gelensoň, onuň bu orny ýitirmegi mümkin. Ol on ýyldan gowrak wagt bäri iki sany haýyr-sahsan guramasyny maliýeleşdirip gelýär. Bularyň biri "Sen ýeke dälsiň" atly ýetim we maýyp çagalara ýardam berýär. "Çagary sosial taýdan uýgunlaşdyryş boýunça milli merkez" bolsa maýyp çagalary okuw we medisina kömekleri bilen üpjün edýär. Lolanyň bu iki ynsanperwer guramany maliýeleşdirmegi Özbegistanda onuň abraýyna peýda edene meňzeýär.
Ýokarda agzalyp geçilişi ýaly, "Bilan" žurnaly Lolanyň millionlarça dollar baýlygynyň bardygyny aýdýar. Žurnal ýaňy 2014-nji ýylda Lola bilen onuň adamsynyň baýlygyny 100 million bilen 200 million dollaryň aralygy diýip çaklady. Lola bular aşa çişirilip aýdylan zatlar diýýär.
Britaniýanyň "The Daily Mail" gazetinde, soňra Birleşen Ştatlaryň "The New York Times" gazetinde çap edilen makalada Lola bilen onuň adamsynyň Hallywoodda 58 million dollara bir uly jaýy satyn alandygy aýdyldy. "The Daily Mail" şeýle hem "The Real Estalker" blogyna salgylanyp, Tillýaýewleriň 2010-njy ýylda Ženewada 41 million dollara bir mülk satyn alandygyny habar berdi. "The New York Times" gazetinde çap edilen makalada aýdylyşyna görä, Hollywooddaky jaý şol töwereklerde Lola bilen onuň adamsyna degişli birnäçe mal-mülküň diňe biri. Lolanyň UNESCO-nyň ilçisi bolup işläninde, Parižde ýaşaýan bir kwartirasy-da bar.
Lola bu pullary adamsynyň gazanandygyny aýdýar.
Lola bilen onuň adamsy ençeme ýyllap Özbegistandan daşarda ýaşadylar. Ol kakasy jaýlananda, Samarkanda bardy. Ýöne onuň ýaşaýyş stilini göz öňüne getireniňde, Özbegistanda galmagy aňsat däl.
Şeýlelikde, Kerimowsyz geljekki Özbegistanda onuň gyzlarynyň-da bolmazlygy mümkin. Ýöne Özbegistanda muňa gynanjak adamlar köp hem däldir.
Kerimowyň ilkinji aýalyndan bolan ogly Pýotr, aýdylyşyna görä, Orsýetde ýaşaýar. Ýurt 1991-nji ýylda Garaşsyz bolaly bäri onuň Özbegistana barmadyk bolmgy ähtimal.
Kerimowyň doganlary, azyndan bir aýal dogany bilen bir erkek dogany bar. Ene-atasy olary saklap, Yslamy ýetimhana beripdirler. Yslam Kerimow olar bilen köp gatnaşyk saklamadyk bolsa gerek. Her niçik-de bolsa, aýal doganynyň ogly Jemşid Özbegistanyň hökümeti hakda garaşsyz mediada bir tankydy makala ýazanlygy sebäpli zor bilen ruhy keselhana salnanda Kerimow onuň boşadylmgy üçin hiç bir alada etmedi.


text:
Russiýanyň adam hukuklary baradaky prezidentlik geňeşiniň agzasy türmede gynamalara sezewar edilip, urlup-ýenjilendigi öňe sürülýän aktiwist Ildar Dadiniň başga tussaghana geçirilmelidigini aýdýar.
Türmä baryp, Dadini gören Igor Kalýapin 8-nji noýabrda beren maglumatynda Segeža şäherçesiniň “IK-7” türmesindäki sakçylar bilen aktiwistiň arasyndaky dartgynlylygyň “örän ýiti” derejededigini aýdyp, onuň başga tussaghana geçirilmegine zerurulyk bar diýdi.
Dadiniň aýalyna ýazylandygy aýdylýan hatda onuň türme tussaglygynyň dowamynda gynamalara we gorkuzmalara sezewar bolýandygy aýdylýar.
34 ýaşyndaky Dadin Russiýada rugsat berilmedik protest çäreleriniň ençemesine gatnaşmakda höküm edilen ilkinji adamdyr. Ol geçen ýylyň dekabr aýynda üç ýyl türme tussaglygyna höküm edildi.


text:
Kuba öz rewolýusion lideri Fidel Kastronyň ýasyny tutýar.
90 ýaşynda ýogalan Kastronyň ölümi 26-njy noýabrda yglan edildi we ýurtda dokuz günläp resmi ýas tutulýar.
Döwlet edaralaryndaky baýdaklar aşak goýberildi we kommunistleriň ada ýurduna ýarym asyra golaý ýolbaşçylyk eden we 26-njy noýabrda jesedi kremasiýa edilen Kastronyň hormatyna konsertler, şatlykly çäreler ýatyrylmaly, köpçülikleýin ýygnanşyklar geçirilmeli edildi.
Kastronyň kremasiýa edilen jesediniň küli 4-nji dekabrda gündogar şäher Santiago eltiler.
Kastronyň ölümi dünýä liderleriniň we tanymal şahslaryň bir toparynda gynanç döretse, başgalar, şol sanda ABŞ-nyň saýlanan prezidenti Donald Trampmerhumy ýazgaryp çykyş etdi, ABŞ-nyň prezidenti Barak Obama Kastrony taryhyň suduna galdyrsa, dünýäniň çar künjegindäki çepçiler ony Latyn Amerikasynda ABŞ-nyň agalygyna garşy durmagy başaran we garyplara bilim we saglyk hyzmatlaryny beren lider hasapladylar.


text:
Gulluk borjuny ýerine ýetirýän wagty şu ýylyň birinji ýarymynda dünýäniň dürli ýurtlarynda 59 žurnalist heläk boldy diýip, hökümete degişli däl Press Emblem Campaign (PEC) halkara guramasy duşenbe güni habar berdi.
Şweýsariýada ýerleşýän bu guramanyň Baş sekretary Bleza Lempeniň sözlerine görä, ýarym ýylda habar serişdeleriniň wekillerinden iň köpi - dokuz adam Meksikada heläk bolupdyr.
Žurnalistler üçin howply ýurtlaryň arasynda Gonduras, Pakistan, Nigeriýa we Filippinler bar.
Press Emblem Campaign guramasynyň maglumatyna görä, Orsýetde üç žurnalist öldürilipdir. Olar bu ýurtda syýasy konfliktleriň we guramaçylykly jenaýatçy toparlaryň pidasy bolýarlar.


text:
Dokumentler polisiýa tarapyndan ele salyndy. Esgerler geplemekden gorkýarlar. Çaphanalar hyzmatdaşlykdan çürt-kesik boýun gaçyrýarlar. Ilýa Ýaşin Azat Ýewropa/Azatlyk Radiosy bilen söhbetdeş bolup, öz dosty Boris Nemtsowyň taýýarlap başlan “Putin. Uruş” atly hasabatyny çap etmegiň kynçylyklary barada gürrüň berdi.
Şu ýylyň 25-nji fewraly agşamy Orsýetiň oppozision syýasatçysy Boris Nemtsow öz dosty Ilýa Ýaşiniň ýanyna baryp, Orsýetiň harbylarynyň Ukrainada gizlin söweşýändigi barada soňky derňewler boýunça alyp barýan işinde ondan ýardam sorapdyr.
Mundan iki gün geçensoň, Orsýetiň prezidenti Wladimir Putiniň dynuwsyz tankytçysy Boris Nemtsow, öýüne barýarka, Kremliň golaýynda bihaýalyk bilen atylyp öldürildi.
Häzir, Nemtsowyň tamamlap bilmedik hasabaty, Ýaşiniň ýolbaşçylygynda oppozision aktiwistleriň we žurnalistleriň topary tarapyndan jemlendi.
“Onuň ölüminiň yz ýany, men munuň täsirinden özüme gelemsoň, öz dostumyň hatyrasyna bu işi öz üstüme alyp, onuň başlan hasabatyny çap etmegi öz borjum diýip düşündim” diýip, Ýaşin AÝ/AR-a aýtdy.
“Putin. Uruş” diýlip atlandyrylan hasabatyň deslapky bir bölegi çapa berlip, onuň köpçülige 12-nji maýda hödürlenmegine garaşylýar. Hasabat mazmunynyň üsti açylmazlyk şerti bilen AÝ/AR-a hem görkezildi.
“Biz eýýäm uly kynçylyklara duçar bolýarys” diýip, Ýaşin aýtdy. “Çaphanalar basyş astynda we onuň maý aýynda çap edilmegi ýörite çäreleri talap edýär. Biz muňa duçar bolduk, Boris Nemtsow hem muňa duçar bolupdy”. “Biz kynçylyklardan üstün çykarys diýip pikir edýärin” diýip, Ýaşin aýtdy.
‘Geplemek gorkusy’
Başda Ýaşin we onuň kärdeşleri hasabaty çap etmek üçin özlerinde ýeterlik maglumatyň bolup-bolmajagyny anyk bilmändirler.
Nemtsow hasabatyň planyny, mazmunyny we “ideologiýasyny” kesgitläp goýupdyr.
Ýaşiniň sözlerine görä, Nemtsow Orsýetiň harby güýçleriniň Ukrainada bardygyny görkezýän dokumentleri we gündogar Ukrainada öldürilen esgerleriň ençemesiniň garyndaşlary bilen söhbetdeşlik geçiripdir.
Emma bu kiçi arhiwiň uly bölegi Nemtsowyň öldürilmeginden soň ýitirim bolupdyr. Onuň ölüminde Orsýetiň Demirgazyk Kawkaz regionynyň Çeçenistan respublikasyndan bolan bäş adam günälenýär.
Putiniň tankytçylary derňewleriň netijesinde Nemtsowy öldüren hakyky günäkärleriň hiç haçan anyklanmaz diýip howatyrlanýarlar. Sebäbi derňew işleri Kremliň täsiri astynda geçirilýär.
Nemtsowyň atylyp öldürilmeginden soň, derňewçiler onuň öýüni dökdüler, kompýuterlerini, kontakt kitapçalaryny, ýazgy depderlerini ele saldylar diýip, onuň dostlary aýdýarlar.
“Biz onuň toplan we derňewçiler tarapyndan ele salnan ähli dokumentlerini dikeltmek üçin birinji hepdämizi sarp etdik” diýip, Ýaşin gürrüň berýär. “Käbir dokumentler onuň kömekçileri we işgärleri tarapyndan saklanypdyr”.
Ýaşiniň sözlerine görä, bu dokumentler Nemtsowyň ölüminden öň öz kömekçisi Olga Şorina ýazan gol ýazgylary we kiçijik ýazgylary hem öz içine alýar.
Nemtsowyň mümkin bolan diňlenmekden howatyrlanyp kagyza ýazan golýazmalarynyň biri mart aýynda Reuters agentligine görkezildi. Onda şeýle diýlipdi: “Käbir desantçylar meniň bilen habarlaşdylar. Olaryň 17-si öldürlipdir, olara pul tölenmändir, emma olar häzir geplemäge gorkýarlar”.
Kreml Orsýetiň gündogar Ukrainada hökümet güýçlerine garşy söweşýän separatistlere ýarag we harbylar bilen kömek berýändigi barada Kiýewiň we günbatar hökümetleriniň aýyplamalaryny yzygiderli ret edýär.
Ýaşin özüniň we öz toparynyň Nemtsowyň ähli kontaktlary bilen gatnaşyk saklaýandygyny, emma olary geplemäge razy etmegiň böwsüp bolmaz bir böwetdigini aýtdy.
“Nemtsowyň ölüminiň olaryň batyrlygyna batyrlyk goşmandygy düşnükli” diýip, Ýaşin belledi.
Ýaşin sözüniň üstüni ýetirip, “biz olar bilen gepleşip, olardan seýrek, örän möhüm maglumatlary aldyk, emma olar açyk geplemäge çürt-kesik garşy boldular” diýýär.
‘Agyryly ýere urgy’
Hasabat žurnalistleriň we aktiwistleriň dykgatyna Nemtsowyň syýasy partiýasynyň egindeş döredijisi RPR-PARNAS-yň edara jaýynda 12-nji maýda hödürlenmeli.
Maglumatlaryň köpüsi, Nemtsowyň ozalky sekiz sany hasabatynda, şol sanda Soçidäki Gyşky Olimpiadada korrupsiýa meselesine degişli hasabatynda bolşy ýaly, açyk çeşmelere esaslanýana meňzeýär.
Hasabaty taýýarlamak işine oppozision aktiwistler we Orsýetiň ady belli žurnalistleri gatnaşdylar. Olaryň arasynda “Kommersant” gazetinden Ukrainada barýan uruş barada täsirli makalalary çap eden Ilýa Barabanow we oppozision liberal “Ýabloko” partiýasynyň Gündogar Pskow regionyndaky agzasy Lew Şlosberg bar.
Şlosberg, Ukrainadaky söweşlerde öldürilen iki esgeriň gizlin jaýlanyşynyň üstüni açansoň, näbelli adamlar tarapyndan güýçli ýenjilipdi.
Ýaşin özüniň we öz kärdeşleriniň hasabatyň 3000 nusgadan ybarat deslapky böleginiň çap edilmegini ýola goýandyklaryny aýtdy we onuň internet arkaly hem ýaýradyljakdygyny belledi.
Ol hasabaty uly tiraž bilen çap etmek üçin internet arkaly pul toplamagy göz öňünde tutýar.
2010-njy ýylda polisiýa Nemtsowyň Putiniň golastynda bolan 10 ýylynyň dowamynda ýurtda korrupsiýanyň çuň kök urmagy baradaky hasabatynyň 100 müň nusgasyny alyp barýan ulagy ele salypdy. Şonda hasabatyň websaýtyna hem hüjüm edilipdi.
27-nji fewralda Nemtsowyň janyna kast edilmegi ýurtda ilat arasynda uly gynanç duýgusyny tutaşdyrdy, aýratynam Moskwada onuň öldürilen ýerinde gül desseleri we suratlar şu günki güne çenli saklanyp galýar. Şol bir wagtda-da köpçülikleýin pikir soralyşyklar orsýetlileriň köpüsiniň Wladimir Putiniň Ukrainadaky syýasatyny goldaýandygyny görkezýär.
Muňa garamazdan, Ýaşin hasabatyň tolkun döretjegine berk ynanýar, ol “biz agyryly ýere urgy edýändigimize düşünýäris” diýýär.
Ol hasabatyň maksady “ýalanyň üstüni açmakdyr” diýdi.
“Olar ol ýerde Orsýetiň goşunlary ýok diýýärler” diýip, Ýaşin “biz bar diýýäris. Putin üçin ýalançylykda tutulmak örän agyrylydyr” diýip, sözüniň üstüni ýetirdi.


text:
Penşenbe güni Pakistanyň Ýokary sudy ýurduň premýer-ministri Ýusuf Reza Gilanä suduň kararyny ýerine ýetirmezlikde aýyplama bildirilmeginiň mümkindigini mälim etdi.
Sud Ýusuf Reza Gilanini Pakistanyň prezidenti Asif Ali Zardarä korrupsiýa bilen baglanyşykly jenaýat işiniň gozgalmagyna päsgelçilik berenlikde soraga çekdi.
Ýokary suduň sudýasy Nasir ul-Mülk premýer-mininstr Gilaniniň bu iş bilen baglanyşykly 13-nji fewralda nobatdaky sud diňlenişigine çagyryljakdygyny aýtdy.
Premýer-mininstr Gilani bu işde günäli tapylan halatynda, oňa alty aý türme tussaglygyna höküm edilmek we wezipesinden çetleşdirilmek howpy abanýar.


text:
Osama bin Laden Amerikanyň ýörite güýçleri tarapyndan öldürilende ýaragsyz eken. Bu barada Ak Tam habar berýär.
Ak Tamyň metbugat wekili Jeý Karneýiň berýän maglumatlaryna görä, Bin Ladene garşy operasiýa geçirilende “durnuksyz ok atyşlyk” bolupdyr. Emma Karneý bu ýagdaýyň Bin Ladeniň ýerleşýän otagynda bolmandygyny hem sözüne goşdy.
Jeý Karneý şeýle diýdi: “Bin Ladeniň otagynda onuň aýaly amerikan hüjümçisiniň üstüne topuldy, ol aýalyň aýagyndan atdylar, ýöne ol ödürilmedi. Mundan soň Bin Laden atylyp öldürildi. Ol ýaragsyzdy” diýip, Ak Tamyň metbugat wekili nygtady.


text:
German resmileriniň berýän maglumatyna görä, ýurduň Uelzen şäheriniň fermasynda ýetişdirilen gök önümleriň şinesiniň Ýewropada E.Coli bakteriýasynyň ýaýramagyna sebäp bolan bolmagy mümkin.
Bu infeksiýa barada Germaniýanyň saglyk ministri Daniel Bahr şeýle diýdi: “Germaniýanyň saglyk ministri hökmünde men entek “ähli zadyň” aýdyň bolandygyny aýdyp biljek däl. Biz şeýle ýagdaýlaryň ýene-de ýüze çykmagyna garaşýarys. Biz Germaniýanyň dermirgazygynda ýetişdirilen pomidorlary, hyýarlary iýmezligi maslahat berýäris. Bu möhüm gigiýena kadalary bilen bir hatarda, özüňi goramagyň iň gowy usulydyr”.
E. Coli bakteriýasy sebäpli häzire çenli 22 adamyň ölendigi we 2,000 töweregi adamyň hassa bolandygy habar berilýär. Bu adamlaryň aglabasy Germaniýanyň ýaşaýjylarydyr.


text:
Ýewropa Bileleşiginiň liderleri Ukrainanyň gündogarynda söweşleriň güýçlenmegine degerli jogap bermek, şol sanda Orsýete garşy täze sanksiýalary girzmek meselesine seretmegi daşary işler ministrlerine tabşyrdylar. Daşary işler ministrleriniň duşuşygy 29-njy ýanwarda Brusselde geçiriler.
Ýewropa Bileleşiginiň liderleri bilelikdäki beýannamasynda “separatistlere Orsýet tarapyndan berilýän kömegiň dowam edýändigiň we güýçlenýändiginiň tassyklanmagyna ünsi çekdiler we agzalan kömegiň Orsýetiň jogapkärçiligini güýçlendirýändigini bellediler.
Şeýle-de beýannamada Orsýetiň separatistleriň hereketlerini ýazgarmalydygy aýdylýar we 2014-nji ýylyň sentýabr aýynda Minskde gelnen ylalaşygy berjaý etmäge çagyryş edilýär.
Şol bir wagtyň özünde-de Ukrainanyň harbylarynyň metbugat-wekiliniň 27-nji ýanwarda aýtmagyna görä, Ukrainanyň gündogarynda 24 sagadyň dowamynda hökümet güýçleriniň dokuz sany esgeri wepat bolupdyr we 29 harby ýaralanypdyr.


text:
Birleşen Ştatlaryň Florida ştatyndaky hristian ybadathanalaryndan biri şu hepdäniň ahyrynda, 11-nji sentýabr hüjüminiň ýyl dönümine gabatlap Gurhan ýakmak aksiýasyny geçirmekligi planlaşdyrýandygyny yglan etdi.
50 töweregi agzasy bolan «Dove world outreach center» diýlip atlandyrylýan bu ybadathananyň pastory Terri Jons Gurhan ýakmak çäresiniň yslam radikalizmine garşy jogap hökmünde geçiriljekdigini aýtdy.
Birleşen Ştatlaryň Döwlet sekretary Hillary Klinton we Döwlet departamentiniň metbugat sekretary Filip Krowleý bu planlaşdyrylýan çäräni ýazgaryp, ony masgaraçylykly we prowokasion çäre diýip atlandyrdylar.
Hristian katolik dininiň merkezi bolan Watikanyň dini liderleri hem bu çäräniň gahar-gazap döretjek ýerliksiz çäre boljakdygyny bellediler.
Floridadaky hristian ybadathanasynyň Gurhany ýakmak boýunça planlaşdyrýan bu aksiýasy eýýäm Owganystanda we Indoneziýada köpçülikleýin protest çykyşlarynyň möwç almagyna getirdi.


text:
ABŞ-nyň döwlet sekretary Jon Kerri Birleşen Ştatlar we onuň gündogar Aziýadaky ýaranlary Demirgazyk Koreýanyň atýan haýbatlarynyň garşysyna "birleşdi" diýdi.
Kerri duşenbe güni, Aziýa saparynyň soňky duralgasynda, Tokio uniwersitetinde çykyp gürledi:
"Bir zat belli, biz birleşen. Bu meselede hiç bir gümürtiklik bolup bilmez. Demirgazygyň howply raketa programmasy diňe Demirgazyk Koreýanyň goňşularyna däl, onuň öz ilatyna-da wehim salýar."
Kerri Phenýanyň geçmişde ýadro ýaragsyzlanyşygy boýunça öz üstüne alan halkara borçlaryny ýerine ýetirmegine çagyrdy:
"Bu ýük Phenýanyň gerdeninde. Demirgazyk Koreýa özüniň bireýýäm üstüne alan borçlaryny ýerine ýetirjegini görkezmek üçin manyly ädimleri ätmeli hem-de halkara kada-kanunlaryna eýermeli."
'Gepleşikler dowam etdirilmeli
'
Şol bir wagtda, regionda parahatçylygy berkarar etmek üçin, Kerri Demirgazyk bilen mundan aňryk hem gepleşik geçirmäge we özara gatnaşyk etmäge çagyrdy:
"Men biziň sebitde durnuklylygy we howpsuzlygy berkitmek üçin hakyky ädimleri ätmekde ylalaşyp biljegimze umytly garaýaryn. Biziň partnýorlarymyzyň ählisiniň, hemmesiniň regional parahatçylygy we abadançylygy goldamakda oýnamaly roly bar. Özem bu ahyr netijede Demirgazyk Koreýany hem partnýor edinmäge synanmagy, ony bu pikir-garaýşyň bir bölegine öwürmegi öz içine alýar."
Esgerler Demirgazyk Koreýany esaslandyryjy Kim Il Saňyň (Ç) we merhum lider Kim Joň-iliň bürünç heýkelleriniň öňünden geçýärler. Phenýan, 15-nji aprel, 2013 ý.
Emma muňa garamazdan, Günorta Koreýanyň Ýunifikasiýa (Bileleşik) ministrliginiň sözçüsi duşenbe güni Demirgazygyň golaýda Koreýa ýarym adasyndaky dartgynlyklary azaltmak maksady bilen edilen dialog tekliplerini ret edendigini habar berli. Koreýa ýarym adasyndaky dartgynlylyk Demirgazyk fewral aýynda ýadro ýaraglary boýunça üçünji synagyny geçireli bäri güýçlenýär.
Phenýan ýekşenbe güni bu teklipleriň "boş" we "mekir hile" bolandygyny aýtdy.
Demirgazyk Koreýa soňky hepdelerde, öz raketalarynyň we toplarynyň Birleşen Ştatlaryň bazalaryny nyşana alandygyny, Günorta Koreýa bilen "uruş ýagdaýynyň" dowam edýändigini aýdyp, birnäçe haýbat atdy.
Dartgynlylyk we toý dabaralary
Kerriniň Ýaponiýada eden çykyşy merhum Kim Il Saňyň, Demirgazyk Koreýa döwletini esaslandyryjynyň doglan gününiň 101 ýyllygynyň bellenýän gününe gabat geldi.
Analitikler Phenýan bu wakany orta aralyga ýetýän raketany synag etmek üçin ulanar diýen pikiri öňe sürdiler. Emma demirgazyk koreýalylar duşenbe güni başlanan üç günlük ýubileý dabaralaryna gümra bolup, sebitdäki dartgynly ýagdaýa üns bermeýän ýaly göründi.
Phenýanyň köçelerinde baýdakdyr plakat göterip barýan çagalar myg berse, täze dogan bäbekleriň ene-atlary çaga kolýaskalary bilen paraddan geçýärler.
Kimiň we onuň ogly, Demirgazyk Koreýanyň öňki lideri Kim Joň Iliň guburlarynyň ýerleşýän ýeri bolan Kumsusan köşgüne bolsa köpçülikleýin zyýarat edilýär.


text:
Penşenbe güni Tunisiň ähli ýerinde protest aksiýalary dowam edýärkä, ýurduň prezidenti indiki prezident saýlawlarynda öz kandidaturasyny goýmakçy däldigini aýtdy.
23 ýyl bäri häkimiýet başynda oturan Ben Alynyň prezidentlik möhleti 2014-nji ýylda tamamlanýar.
Prezidentiň goşunlara demonstrasiýaçylara ok atmazlyk barada görkezme berendigi habar berilýär. Ol gandyň, süýdüň we çöregiň bahalarynyň aşakladylandygyny yglan etdi.
Adam hukuklaryny goraýan guramalaryň maglumatyna görä, soňky günler polisiýa we goşun bilen bolan çaknyşyklarda 60-dan gowrak adam ölüpdir.
Tunisdäki demonstrasiýalar işsizligiň soňuna çykmak talapy bilen başlanypdy.


text:
Fransiýanyň ägirt uly “Total” nebit kompaniýasynyň ýerine ýetiriji başlygy öz edarasyna degişli uçaryň Moskwanyň Wnukowa aeroportundaky gar arassalaýan maşyn bilen çaknyşmagy netijesinde öldi.
Resmileriň berýän maglumatyna görä, gürrüňi gidýän çaknyşyk 20-nji oktýabrda gijäniň ýary bolupdyr. Bu wakanyň netijesinde Kristof de Margeri (Christophe de Margerie) we uçardaky üç ekipaž agzasy öldi.
Fransuz kompaniýasynyň uçary güýçli ümürde ýokary galmaga synanyşan mahaly aeroportdaky gar arassalaýan maşyn bilen çaknyşdy.
Derňewçileriň berýän maglumatyna görä, wakanyň bolan pursaty maşyny dolandyryjy “serhoş ýagdaýda” eken.
63 ýaşyndaky Margeri 2007-nji ýyldan bäri dünýäniň iň uly bäşinji nebit we gaz kompaniýasynyň ýerine ýetiriji başlygy wezipesinde işleýärdi.


text:
Düýn Gyrgyzystanyň parlamentiniň ýörite komissiýasy ýurduň ynsan hukuklary meselesi boýunça ombudsmeni Tursunbek Akunyň işini derňemek boýunça iş alyp barýandygyny mälim etdi.
Parlament komissiýasynyň başlygy Abdyjapar Begmatow düýn parlamentde eden çykyşynda Tursunbek Akunyň 2008-nji ýylda bu wezipä geçeli bäri onuň öz edarasyndan 60 töweregi adamy bikanun işden çykarandygyny görkezýän faktlaryň bardygyny aýtdy.
Mundan daşary, Abdyjapar Begmatow ombudsmeniň edarasyna geçirilen maliýe serişdeleriniň hem belli bir böleginiň hyýanatçylykly ulanylandygyny mälim etdi.
Bu aýyplamalaryň yzy bilen eden çykyşynda adam hukuklary boýunça Gyrgyzystanyň ombudsmeni Tursunbek Akun özüne bildirilýän bu aýyplamalaryň ýerliksizdigini we özüniň günäsizdigini sudda subut etmäge-de taýýardygyny aýtdy.


text:
Amerikanyň Birleşen Ştatlarynyň Goranmak Sekretary Robert Geýts, Päkistanlylaryň Waşingtona bolan ynamyny gaýtadan dikeltmekligiň wagt talap etjekdigini aýtdy.
Ol Päkistanlylaryň Amerika ynamsyzlyk bildirmeginiň sebäpleriniň belli bir derejede düşnüklidigini aýdyp, sebäbi geçen 30 ýylyň dowamynda Waşington bu ýurtdan iki gezek ýüzüni öwürdi diýdi.
Ol bu pikirini ýakynda geçirilen pikir soralşygyň netijesine reaksiýa hökmünde öňe sürdi. Mälim bolşuna görä, şol pikir soralşyga gatnaşan Päkistanlylardan 64 prosenti Amerika özleriniň duşmany hökmünde garaýanlygyny aýdypdyr.
Şol bir wagtyň özünde bu çärä gatnaşanlardan 53 prosenti Waşington bilen aragatnaşygyň ösdürilmeginiň tarapdarydygyny hem mälim edipdirler.
Geýts Päkistanlylaryň arasynda Waşingtona ynamsyzlygyň döremeginiň sebäpleri barada gürrüň edip munuň ilkinji sebäbi sowet goşunynyň Owganystany terk edenden soň Waşingtonyň Yslamabatdan ýüz öwürmegidir diýdi.
Onuň aýtmagyna görä, munuň ikinji sebäbi bolsa, Päkistan ýadro ýaraglar programmasyny sýnagdan geçirende Amerikanyň bu ýurda garşy sanksiýa girizmegidir.


text:
Duşenbe güni Orsýetiň häkimiýetleri ýakynda Wolga derýasynda suwa gark bolan «Bulgariýa» gämisinden iň soňky gözlenilýän iki jesediň hem tapylandygyny habar berdiler. Şeýlelikde, bu gämi heläkçiliginde ölen adamlaryň jemi sany 122-ä ýetdi.
Orsýetiň adatdan daşary ýagdaýlar boýunça regional bölüminiň maglumatyna görä, 10-njy iýulda Tatarystan respublikasynda ýüz beren bu gämi heläkçiliginde ölen adamlardan 72-si aýal-gyzlar, 28-si çagalar we 22 sanysy hem erkek adamlar.
Hökümet resmileri 56 ýyl mundan ozal gurlan bu gämide tehniki näsazlyklaryň bolandygyny aýdýarlar.
Ýurduň hukuk goraýjy organlary bu heläkçilik bilen baglanyşykly birnäçe adamy tussag etdiler.


text:
Gresiýanyň premýer-ministri Georgios Papandreu hökümetiň düzüminde kadrlar çalşygynyň geçirilendigini yglan etdi.
Grek hökümetinde zähmet, ykdysady ösüş, saglygy saklaýyş, oba hojalyk ministrleri çalşyldy.
Şeýle kararyň kabul edilmegi agyr maliýe krizisini aradan aýyrmakda hökümetden netijeli hereketler gazanmaga synanyşyk bilen baglydyr.
Sosialistleriň baştutanlyk edýän administrasiýasynyň bu hereketini eýýäm “Täze demokratiýa” atly oppozision partiýa tankyt etdi we ministrleriň häzirki çalşygyny hökümetiň güýçsüzligine şaýatnama diýip atlandyrdy.


text:
Aşgabat, 22-nji ýanwar. “Türkmenportal”.
“Kazmortransflot” deňiz gatnawly kompaniýanyň “Almaty” we “Aktobe” tankerleri çig nebitden ýüküni tutmak üçin Alaja portyna gelip daýandy. Nebit guýlan ýükleri Türkmenistandan tankerler arkaly Mahaçkalanyň (Russiýa) we Bakuwyň (Azerbaýjan) portlary ugry boýunça daşamak meýilleşdirilýär. 2015-nji ýylyň dowamynda Türkmenistanyň portlary ýokarda atlary agzalan tankerler üçin ýük ýüklenilýän esasy nokatlar bolar.
Öň KMTF-niň tankerleri nebit guýlan ýükleri, esasan, Aktau şäheriniň portlaryndan daşardylar. Indi gazak nebitiniň möçberleriniň turba geçirijileriň başga ugurlara gönükdirilendigi sebäpli, Aktau şäheriniň portundan ýüklenýän ýükleriň kem-kemden azalýan şertlerinde tankerleriň marşrutyny üýtgetmek kararyna gelindi.


text:
Ýekşenbe güni Birleşen Ştatlaryň ozalky wise-prezidenti Dik Çeýniniň ýüregine operasiýa edilip, oňa donor ýüreginiň goýlandygy barada maglumat alyndy.
Maglumata görä, oňa şeýle operasiýa Wirjiniýanyň keselhanasynda edilipdir. Dik Çeýni mundan ozal yzygiderli ýürek keselinden ejir çekip gelipdi. Ol bäş infarkty başdan geçirdi.
Dik Çeýni Jorj Buşuň ýurda prezidentlik eden ýyllarynda wise-prezident bolup işledi. Ol Yrakda we Owganystanda ýola goýlan harby hereketleriň esasy ideologlaryndan biri hasaplanylýar.


text:
Owganystanda “Talyban” hereketi 10-njy iýunda ýurduň Gazny welaýatynda alnyp gaçylan 37 mugallymy we sekiz studenti azatlyga goýberdi.
Gandahar häkimliginiň berýän maglumatyna görä, Gazny welaýatyndaky tire-taýpa ýaşululary alnyp gaçylanlaryň boşadylmagy üçin “Talyban” hereketi bilen gepleşikleri geçirenden soň, olar azatlyga goýberilipdirler.
Gandahar döwlet uniwersitetiniň mugallymlaryndan we studentlerinden ybarat topar Gandahardan Kabula awtobusly sapar edýän mahaly “Talyban” hereketi tarapyndan alnyp gaçylypdy.
Şondan soň “Talyban” hereketi alnyp gaçylanlary iki topara bölüp, olary Gazny welaýatyndaky dürli ýerlerde girewine saklapdy.
Alnyp gaçylanlaryň boşadylandygyny “Talyban” hereketi hem tassyklady.


text:
Eýranyň daşary işler ministri Ali Akbar Salehi iki ýurduň bilelikde geçirýän ykdysady hyzmatdaşlyk komissiýasynyň maslahatyna gatnaşmak üçin Türkmenistana sapar edýär.
Ol Eýran-Türkmenistan ykdysady hyzmatdaşlyk komissiýasynyň Aşgabat şäherinde geçirilýän 11-nji maslahatynda ýokary derejli syýasy-ykdysady resmilerden düzülen eýran delegasiýasyna ýolbaşçylyk eder.
Komissiýanyň iki günlük maslahatynyň dowamynda taraplar dürli ugurlardaky hyzmatdaşlyklary giňeltmek, hususan-da energiýa, transport, aragatnaşyk, senagat, söwda, gümrük, bank pudaklarynda, oba hojalygynda, ylymda we medeniýetde, saglygy saklaýyş ugurlarynda hazmatdaşlygy giňeltmek barada maslahat ederler.


text:
Dünýä boýunça himiki ýaraglara gözegçilik edýän gurama anna güni Siriýanyň himiki ýaraglaryny ýok etmek baradaky plany resmi ýagdaýda tassyklady, ýogsa Albaniýa biraz öň bu işiň özünde amala aşyrylmagyna garşy çykypdy.
Himiki ýaraglary gadagan etmek baradaky gurama ýok ediş planyny tassyklasa-da, heläkçilikli ýaraglaryň nirä eltiljegini aýtmady. Raýat urşuna gaplanan Siriýa bu ýaraglaryň ýurt daşynda ýok edilmegini isleýändigini aýtdy.
Biraz öň, Albaniýanyň permýer-ministri Edi Rama, bu plana halk protest bildirenden soň, bu operasiýanyň bir böleginiň Albaniýada geçirilmeginiň mümkin däldigini aýtdy.
Birleşen Ştatlar başda bu işiň Albaniýada amala aşyrylmagyny teklip edipdi. Birleşen Ştatlaryň Döwlet departamentiniň sözçüsi Jan Psaki Waşingtonda bu kararyň ABŞ-Albaniýa gatnaşyklaryna zeper ýetirmejegini aýtdy.


text:
Nobatdaky “Tegelek stol” programmamyzda 14-nji maýda Daşoguzda geçirilmesi karar edilen Ýaşulular geňeşi, onda serediljek hem seredilmeli meseleler barada gürrüň ederis.
Söhbetdeşlige Aşgabatdan ýazyjy Amanmyrat Bugaýew, žurnalist Aşyrguly Baýryýew, Londondan postsowet döwletleri boýunça ekspert Aleksandr Narodeski gatnaşýar.
Gepleşigiň dowamynda şu gün gozgalýan meseleler boýunça türkmenistanly diňleýjilerimiziň dürli pikir-garaýyşlary bilen tanyşdyrarys.
Programmany Pragadaky studiýadan Nazar Hudaýberdi alyp barýar.
“Tegelek stol” diskussiýasyny diňlemek üçin sag tarapda ýerleşdirilen audio düwmesini basyň.


text:
ABŞ-nyň Döwlet sekretary Hillary Klinton Merkezi Aziýanyň we Pars aýlagynyň dört ýurduna diplomatik saparyna başlar.
Döwlet departamentiniň wekili Filip Krouli Klintonyň saparynyň hepdäniň ikinji güni Gazagystandan başlanjakdygyny aýtdy.
Klinton Astanada boljak ÝHHG-niň ýokary derejeli sammitinde amerikan delegasiýasyna baştutanlyk eder.
Klinton Gazagystanyň prezidenti Nursoltan Nazarbaýew we daşary işler ministri Kanat Saudabaýew bilen duşuşar.
Hillary Klinton şeýle-de Gyrgyzystana, Özbegistana barar. Onuň barjak dördünji ýurdy Pars aýlagyndaky Bahreýn bolar.


text:
Şotlandiýa, bütin dünýäniň ünsüni özüne çeken we ýurdy iki bölege bölen çekeleşikli saýlawda, garaşsyzlykdan ýüz öwrüp, Birleşen Patyşalygyň, Britaniýanyň içinde galmaklyga ses berdi.
18-nji sentýabrda geçirilen taryhy referendumyň jemlenmäge golaýlan netijeleri «Ýok» diýen topara girýänleriň ses berenleriň içinde 55 prosent çemesidigini görkezdi.
"Şotlandiýanyň köpçüligi häzirki pursatda garaşsyz ýurda öwrülmezligi karar etdi. Men adamlaryň bu hökümini kabul edýärin" diýip, Şotlandiýanyň garaşsyzlyga tarapdar Milli partiýasynyň lideri Aleks Salmond Edinburgda garaşsyzlygyň tarapdarlaryna aýtdy.
Britaniýa bilen 307 ýyllyk bileleşigi soňlamak ugrundaky synanyşykda ýeňlişi kabul edip, Salmond Britaniýanyň Şotlandiýa has giň ygtyýarlyk bermegi baradaky 11 sagatlyk wadalarynyň ýerine ýetirilmegine basyş etdi.
"Şotlandiýa bu wadalaryň gyssagly ýagdaýda ýerine ýetirilmegine garaşar" diýip, ol aýtdy.
Britaniýanyň premýer-ministri Deýwid Kameron özüniň Şotlandiýanyň garaşsyzlykdan ýüz öwürmeginden «hoşal bolandygyny» we Angliýanyň öz demirgazyk goňşusyna has giň ygtyýarlyk bermek baradaky wadalaryna eýerjegini aýtdy.
"Biziň Birleşen Patyşalygymyzyň soňlananyny görmek meniň ýüregimi awutjakdy" diýip, Kameron aýtdy.
Kameron 16-njy sentbýarda Şotland parlamentine, eger-de «ýok» diýlen ses berilse, salgyt salmak, serişde harçlamak, sosial goraglylyk ýaly esasy ugurlarda has köp ygtyýarlyk bermegi wada berdi hem bu baradaky kanun taslamalarynyň ýanwar aýynda çap ediljegini aýtdy.
Şotlandiýanyň garaşsyzlygyna garşy ses berilmegi «bu çekişmäniň bir nesliň ömür dowamy üçin çözülendigini» aňladýar diýip, ol aýtdy.
Emma «hawa» diýip ses berenleriň köpüsi özleriniň ýene-de garaşsyzlyk üçin ses bermek we indiki gezek başga netije gazanmak umydyny elden bermeýändiklerini aýtdylar.
Şotlandiýanyň Milli partiýasynyň başlygynyň orunbsary Nikola Störjen (Nicola Sturgeon) "bu ýerde hakyky lapykeçlik duýgusynyň bardygyny, sebäbi “hawa” sesini almaga gaty golaý barlandygyny» aýtdy.
Emma ol netijeleriň «Şotlandiýada özgerişlik üçin bir işdä bardygyny görkezendigini» aýtdy we «Meniň pikirimçe, bu ýurt ömürlik özgerdi» diýdi.
Ir säher sagatlary ses berişligiň netijeleri aýdyňlaşanda, Kameron Şotlandiýanyň garaşsyzlyga garşy kampaniýasynyň lideri Alistair Darlingi gutlady.
Darling muny «möhüm karar» atlandyrdy we saýlawçylar «bigerek bölünişige garanda oňyn özgerişligi» saýlap aldylar diýdi.
"Hawa" kampaniýasy Glazgowda, Şotlandiýanyň iň uly şäherinde ýeňdi, emma garaşsyzlygyň garşydaşlary paýtagt Edinburgda we Salmondyň dogduk şäheri Aberdinde köp ses gazandylar.
«Ýok» habary Britaniýanyň pul birligi bolan funtuň Aziýa bazarlaryndaky hümmetini ýewronyň garşysynda iki ýyldaky ýokary derejesine galdyrdy.


text:
Kreml orsýetli sportsmenleriň gadagan edilen dermanlary yzygiderli ulamagynyň döwlet tarapyndan goldanýandygy barada Dopinge garşy bütindünýä agentliginiň (WADA) öňe süren çaklamalaryny ret etdi we olary esassyz diýip atlandyrdy.
Kremliň metbugat-wekili Dmitriý Peskow 10-njy noýabrda eden çykyşynda: “birnäçe subutnama berilýänçä ... bu aýyplamalary kabul etmek kyn, olar esassyz” diýdi.
10-njy noýabrda Orsýetiň Sport ministrligi öz tarapyndan “islendik” bidüzgünçilikleri aradan aýyrmak ugrunda Dopinge garşy bütindünýä agentligi bilen ýakyndan işleşmäge taýýardygyny aýtdy.
Munuň öňüsyrasynda dopinge garşy komissiýanyň hasabatynda Orsýetde ençeme ýylyň dowamynda düzgünleriň yzygiderli bozulýandygy, şol sanda Orsýetiň laboratoriýalarynda subutnamalaryň ýok edilmegi, parahorluk, galplyk ýaly ýagdaýlaryň ýüze çykýandygy barada habar berildi.
335 sahypalyk hasabatyň awtorlaryndan Dik Pound Atletika federasiýasynyň halkara bileleşigini Orsýetiň sportsmenlerini halkara ýaryşlaryna, şol sanda 2016-njy ýylyň Rioda boljak Olimpiýa oýunlaryna gatnaşdyrmazlyga çagyrdy.


text:
Türkmenistanyň kazyyetleriniň kazylaryny wezipä bellemek we wezipeden boşatmak hem-de olara hünär derejelerini bermek hakynda
«Kazyýet hakynda» Türkmenistanyň Kanunynyň 25-nji, 54-nji, 56-njy, 72-nji we 83-nji maddalaryna layyklykda, karar edyarin:
Güýçmyrat Amanmyradowiç Saryýewi Balkan welaýat kazyýetiniň baslygy wezipesine belläp, şol kazyýetiň Prezidiumynyň düzümine girizmeli we ony Lebap welaýat kazyýetiniň başlygynyň orunbasary wezipesinden boşatmaly;
Annamuhammet Nurýagdyýewiç Nuryýewi Mary welaýat kazyýetiniň başlygy wezipesine belläp, şol kazyýetiň Prezidiumynyň düzümine girizmeli we ony Balkan welaýat kazyýetiniň başlygy wezipesinden boşatmaly;
Serdar Çaryberdiýewiç Annaberdiýewi Lebap welaýat kazyýetiniň başlygy wezipesine belläp, şol kazyýetiň
Prezidiumynyň düziimine girizmeli we ony Mary welaýat kazyýetiniň başlygy wezipesinden bosatmaly;
Arazgylyç Nazarowy Daşoguz welaýat kazyýetiniň basşlgy wezipesine belläp, şol kazyýetiň Prezidiumynyň düzümine girizmeli we ony Lebap welaýat kazyýetiniň başlygy wezipesinden boşatmaly;
ToÝguly Allagulyyewiç Allagulyýewi Aşgabat şäher kazyýetiniň başlygynyň orunbasary wezipesine belläp, şol kazyýetiň Prezidiumynyň düzümine girizmeli we ony Aşgabat şäher kazyýetiniň kazysy wezipesinden boşatmaly;
UraÝm Myratgeldiýewiç Rejepowy Ahal welaýat kazyýetiniň başlygynyň orunbasary wezipesine belläp, şol kazyýetiň Prezidiumynyň düzümine girizmeli we ony Ahal welaýat kazyýetiniň kazysy wezipesinden boşatmaly;
Taganmuhammet Mammedowy Balkan welaýat kazyýetiniň başlygynyň orunbasary wezipesine täze möhlete belläp, şol kazyýetiň Prezidiumynyň düzümine girizmeli;
Aman Leýliyewiç Gökjäýewi Lebap welaýat kazyýetiniň başlygynyň orunbasary wezipesine belläp, şol kazyýetiň Prezidiumynyň düzümine girizmeli we ony Lebap welaýatynyň Seýdi şaher kazyýetiniň baslygy wezipesinden boşatmaly;
Täçmuhammet Kulyýewi Lebap welaýat kazyýetiniň başlygynyň orunbasary wezipesine belläp, şol kazyýetiň Prezidiumynyň düzümine girizmeli we ony Mary welaýatynyň Mary şäher kazyýetiniň başlygynyň orunbasary wezipesinden boşatmaly;
Goýunly Agöýliýewi Daşoguz welaýat kazyýetiniň başlygynyň orunbasary wezipesine täze möhlete belläp, şol kazyyetiň Prezidiumynyň düzümine girizmeli;
Toýly Orazgulyyewiç Annagulyýewi Daşoguz welaýat kazyýetiniň başlygynyň orunbasary wezipesine belläp, şol kazyýetiň Prezidiumynyň düzümine girizmeli we ony Aşgabat şaheriniň Berkararlyk etrap kazyýetiniň başlygynyň orunbasary wezipesinden boşatmaly;
Tuwakmämmet Gurbanseýidowiç Gurbanseýidowy Lebap welaýatynyň Türkmenabat şaher kazyýetiniň başlygy wezipesine belläp, ony Lebap welaýatynyň Farap etrap kazyýetiniň kazysy wezipesinden boşatmaly;
Döwlet Atamyradowiç Babaýewi Balkan welaýatynyň Türkmenbaşy şäher kazyýetiniň başlygynyň orunbasary wezipesine belläp, ony Balkan welaýatynyň Balkanabat şaher kazyýetiniň kazysy wezipesinden boşatmaly;
Serdar Aşyrowiç Kerimowy Mary welaýatynyň Mary şäher kazyýetiniň başlygynyň orunbasary wezipesine belläp, ony Mary welaýatynyň Tagtabazar etrap kazyýetiniň kazysy wezipesinden boşatmaly;
Daýanç Jumageldiýewiç Owwadowy Aşgabat şaheriniň Berkararlyk etrap kazyýetiniň başlygynyň orunbasary wezipesine belläp, ony Aşgabat şäheriniň Köpetdag etrap kazyýetiniň kazysy wezipesinden boşatmaly;
Babamergen Akmyradowiç Babaýewi Aşgabat şäher kazyýetiniň kazysy wezipesine belläp, şol kazyýetiň Prezidiumynyň düzümine girizmeli we ony Lebap welaýatynyň Türkmenabat şäher kazyýetiniň başlygy wezipesinden boşatmaly;
Serdar Sapardurdyýewiç Garaýewi Mary welaýat kazyýetiniň kazysy wezipesine belläp, ony Mary welaýatynyň Wekilbazar etrap kazyýetiniň kazysy wezipesinden boşatmaly;
Gülşirin Suhanberdiýewany Lebap welaýat kazyýetiniň kazysy wezipesine belläp, ony Lebap welaýatynyň Türkmenabat şäher kazyýetiniň kazysy wezipesinden boşatmaly;
Wepa Bazarbaýewiç Amanowy Daşoguz welaýat kazyýetiniň kazysy wezipesine belläp, şol kazyýetiň Prezidiumynyň düzümine girizmeli we ony Daşoguz welaýatynyň Boldumsaz etrap kazyýetiniň kazysy wezipesinden boşatmaly;
Akmyrat Hojakowiç Akmyradowy Daşoguz welaýatynyň Köneürgeng etrap, şäher kazyýetiniň başlygy wezipesine belläp, ony Daşoguz welaýatynyň Daşoguz şäher kazyýetiniň kazysy wezipesinden boşatmaly;
Gülşirin Meredamanowna Ilamanowany Mary welaýatynyň Ýolöten etrap kazyýetiniň kazysy wezipesine belläp, ony Mary welaýatynyň Mary etrap kazyýetiniň kazysy wezipesinden boşatmaly;
Nursahet Emetowiç Ýusupowy Mary welaýatynyň Wekilbazar etrap kazyýetiniň kazysy wezipesine belläp, ony Mary welaýatynyň Serhetabat etrap kazyýetiniň kazysy wezipesinden boşatmaly;
Tagan Hangeldiýewi Lebap welaýatynyň Farap etrap kazyýetiniň kazysy wezipesine belläp, ony Lebap welaýatynyň Birata etrap kazyýetiniň başlygy wezipesinden boşatmaly;
Atamyrat Deňlimyradowiç Atamyradowy Mary welaýatynyň Mary şäher kazyýetiniň kazysy wezipesine bellemeli we oňa 5-nji hünär derejesini bermeli;
Italmaz Akbotaýewiç Baýhanowy Daşoguz welaýatynyň Daşoguz şäher kazyýetiniň kazysy wezipesine täze möhlete bellemeli;
Muhammet Astanagulyýewiç Gurbankulowy Aşgabat şäheriniň Berkararlyk etrap kazyýetiniň kazysy wezipesine bellemeli we oňa 5-nji hünar derejesini bermeli;
Myrat Nuryýewiç Esenowy Aşgabat şäherinin Bagtyýarlyk etrap kazyýetiniň kazysy wezipesine bellemeli we oňa 5-nji hünär derejesini bermeli;
Aganepes Nurgeldiyewiç Omarowy Daşoguz welaýatynyň Boldumsaz etrap kazyýetiniň kazysy wezipesine bellemeli we oňa 5-nji hünär derejesini bermeli;
Nurgeldi Bekmyradowiç Baýryýewi Aşgabat şäheriniň Arçabil etrap kazyýetiniň administratiw we ýerine ýetiriş önümçiligi boýunça kazysy wezipesine bellemeli we oňa 5-nji hünär derejesini bermeli;
Garrybaý Baýmyradowiç Aşyrowy Ahal welaýatynyň Ak bugday etrap kazyýetiniň administratiw we ýerine ýetiriş önümciligi boýunça kazysy wezipesine bellemeli we oňa 5-nji hünär derejesini bermeli;
Polat Bekdurdyýewiç Baýramowy, ygtyýarlyklarynyň möhletiniň tamamlanandygy sebäpli, Daşoguz welaýat kazyýetiniň baslygy wezipesinden boşatmaly;
Enejan Gylyçberdiýewna Mämmetnazarowany, ygtyýarlyklarynyň möhletiniň tamamlanandygy sebäpli, Aşgabat şäheriniň Köpetdag etrap kazyýetiniň kazysy wezipesinden boşatmaly.
Türkmenistanyň
Prezidenti, Türkmenistanyň
Ýaragly Güýçleriniň
Belent Serkerdebaşysy
Gurbanguly
Berdimuhamedow
Aşgşadat şäheri, 2017-nji ýylyň 9-njy ýanwary


text:
“Ýurda gizlin gelen sygan immigrantlaryny ýurtdan çykarmak meselesi boýunça Fransiýa öz pozisiýasyny üýtgetmez” - diýip, degişli ministrligiň baştuany Erik Besson aýtdy.
Şeýlelikde, ol şenbe güni Fransiýanyň ençeme şäherinde we Ýewropa ýurtlarynyň paýtagtlarynda syganlaryň ýurtdan çykarylmagyna garşy geçirilen aksiýalary “Ýekşenbe gazetine” beren interwýusynda kommentirledi.
Protestleri gurnanlaryň berýän bahasyna görä, Fransiýadaky aksiýalara ýüz müň töweregi adam gatnaşypdyr. Polisiýa 77 müň adamyň gatnaşandygyny aýdýar.
Bessonyň sözlerine görä, gizlin migrasiýa garşy göreş meselesi ÝB-niň ýurtlarynyň, şeýle-de ABŞ-nyň we Kanadanyň ministrleriniň şu gün boljak duşuşygynda maslahatlaşylar.


text:
Şu gün, 14-nji oktýabrda şahyr Şiraly Nurmyrat Stokgolmyň etegindäki musulman gonamçylygynda topraga berildi.
Bir uly ömür tamamlandy. Ol bu ömrüň ýarym asyryny poeziýa bagyş etdi.
Şiraly edebiýata ir gelipdi. Soňra dürli päsgelçilikler sebäpli, onlarça ýyl onuň ady edebiýatda görünmedi. Ýaňadan orta çykdy hem köpleriň aýdyp bilmeýän hakykatyny aýdyp, halkyň eý görýän şahyryna öwrüldi.
Hakykaty aýtmak pursady
Bu gezekli dünýäde türkmen halkyna hakykaty aýtmak pursady gelip ýetdi. Togsanynjy ýyllardan SSSR-de milli galkynyşlar zamany başlandy. Dürli milletler öz garaşsyzlygy hem milli erkinligi ugrundaky meseleleri öňe çykardylar.
Galkynyşyň bir çeti ahyrynda Türkmenistana-da ýetdi. Ýöne başgalara garanda, millet aşa haýal deprenýärdi, öz hak-hukugyny talap etmegi başarmaýardy. Şol pursatda şahyr milletiň dili hem gözi boldy.
Şahyr bu temadan syýasy pamfletler toplumyny döretdi. Milleti şeýle ruhy peslige salan kolonial syýasaty, şol kolonial düzgüne hyzmat edýän ýolbaşçylary açykdan-açyk ýazgaryp bildi.
Şahyr Türkmenistan Kompartiýasynyň 1-nji sekretary S. Nyýazowa ýüzlenip: “Sapar jan, saňa näm boldy?” diýdi.
Beýleki bir goşgusynda:
Saparmyrat hanymyz,
Ýuwa-ýelmik nanymyz –
diýip, onuň nähili serdardygyny aýtdy.
Halka hut şolar ýaly şahyr ýetmeýärdi. Şonuň üçin onuň sözüni magnit lentasynda ýazgy edip elden-ele, öýden-öýe ýaýratdylar.
Ol möwsümleýin şahyr bolmady. Halkyň düşen ýagdaýy baradaky sözüni yzygider hem mydama aýtmagy başardy. Munuň üçin iki gezek türmä girip çykdy.
Ölüm barada
Adam öz mertebesini goramak, hak sözüň yzynda durmak üçin, näçe göreşmeli? Ömrüňi adam şekilli dowam etdirmek hem ahyrynda şol mertebäň bilen ölmek üçin, näçe synaga döz gelmeli? Ony aýtmak kyn, ýöne Şiralynyň ömür ýolundan çen tutsaň, bu aşa agyr hyzmat.
Ony öldürmek islediler. Şeýle gara niýet bilen ýörite yzyna düşen adamlar bolupdyr.
Şiraly Moskwada ýaşan döwründe, ‘kommersiýa bilen meşgullanýan’ diýýänlerden biri tanyşlyk açýar. Aradan ep-esli wagt geçensoň, ol Şirala şeýle diýipdir.
– Agam, meniň borjum seni öldürmekdi. Maňa şeýle görkezme berdiler. Seniň bilen tanşyp gürleşemden soňra, öz pälimden el çekýän. Ýöne habardar bol, indiki yzyňa düşjek men ýaly bolmaz.
Ol Moskwanyň etegindäki Mytişşi türmesinde hem ölümiň gyrasyndan gaýtdy. Ol ýerde saglygyna agyr zyýan ýetirdi.
Çünbatarda parahat ýaşap ýören döwründe-de, birki gezek ,,Şiraly ýogalypdyr” diýen habar ýaýrady.
Bir gezek şeýle ýakymsyz habardan soň Şiraly bilen gepleşdim. Bolup ýören gürrüňlerden habarlymy ýa-da habarsyz, ony biljek däl, ýöne özi ölümden söz açdy.
– Şunça ýaşaryn diýip çak edemokdym. Hudaýdan ýüz-müň razy. Biziňkilerden hiç biri bu ýaşa ýetip bilmedi. Inilem, jigilem bireýýäm ýogaldylar. Indi Alladan bir dilegim bar; bu beren janyny gynaman, kösemän alsady. Demiňi sanap, ajala garaşyp ýatmakdan agyr zat ýok. Alladan ýeke dilegim – biriniň eline galdyrmasyn. Başga armanym ýok.
Toprak barada
1968-nji ýylyň güýzünde, iki ýegre dost, Gurbannazar hem Şiraly giç ara Mämmet Seýidiň öýüne gitjek bolup, taksi saklaýarlar.
Taksiçi bularyň pikirini aňyp: ,,Kolhoz köçesinemi?” diýýär-da, jogaba garaşman, şoňa tarap sürýär. Mämmet Seýidiň gapysynda ulagdan düşenlerinde, Gurbannazar sürüjä: ,,Sen, halypa, biziň nirä geljegimizi bildiň, indi soňky barjak ýolumyzy – nirede jaýlanjagymyzy-da aýt” diýipdir. Sürüji birsellem oýlanyp: ,,Sowhoz köçesinde ýaşaýany Garadamakdan başga nirä äkitsinler?” diýýär.
Şiraly hem kem galman: "Indi meniňem nirede jaýlanjagymy aýt" diýipdir.
Şiralyny siňe synlan sürüji başyny ýaýkapdyr. "Seniň nirede jaýlanjagyňy Alla bilsin."
Onuň bir aýdany dogry çykdy. Beýleki aýdany-da, hakykatdan daş däl ekeni.
Ol Çärjew türmesinde ölüp bilerdi. Ölüm ony Moskwanyň köçelerinde-de yzarlapdyr. Tula ýa-da Mytişşi türmeleri-de aşa ýowuzdy. Takdyry oňa Stokgolmyň etegindäki tokaýlykdan, mähriban ýan ýoldaşy Maralyň ýanyndan ýer berdi.
Ol bu topragy söýüpdi. Şahyrda şeýle setir bolmaly.
Özünde doglan bolsaň,
Ýaşalaýjak yurt eken.
Soňky söz
Şu günki günde uly şahyr Gurbannazar Ezizowyň 1970-nji ýylyň 13-nji maýynda, Şirala ýazan hatyndan bir parça getirsek gowy bolar. Sebäbi ol hat biziň barymyza degişli ýaly.
«Şiraly, salam!
Hatyňy alanyma bir asyr bolsa-da, häli-şu güne çenli jogap ýazyp bilmedim. Nämüçin? Jogap berjek bolaýyn. Ýöne özümi aklajak bolýandyr öýtseň, ýalňyşarsyň. Men saňa bir oňat hat ýazmalydygyma düşünýärdim. Şol hatda men her edip, hesip edip, seniň göwnüňi götermelidim, häzirki ýeriňde – seni gurşap alan atmosferada ýüregiňde geljegemi, oňatlygamy, bilemok, garaz bir oňat umyt uçgunyny ýakmalydym. Men şeýle hem etdim. Emma ýazanymy soň okap gördüm welin, öňde biriniň howaýylyk bilen aýdan „bu-da geçeri“ ýadyma düşdi.»
Şahyryň aýdyşy ýaly, bu gün ‘ölümsiz dünýä ýok’ diýip bolardy. Ölüm bar. Ýöne uly ynsanyň ýitgisi örän agyr bolýar.
Şahyr Şiraly Bakylyga dolandy. Indi biziň aramyzda onuň eserleri ýaşar.
Şahyryň jaýy Jennetden bolsun!
Hudaýberdi Hally, ýazyjy.
Bu ýerde aýdylanlar awtoryň şahsy pikiri.